Янги "Ҳасанбой Дўсматов" пайдо бўлди\n18 март,2017, 11:07 2577\nАйни пайтда дунёнинг энг яхши боксчиси мақомини эгаллаб турган Ҳасанбой Дўсматов ўзбек бокс мактаби салоҳияти ва қудратининг ёрқин тимсолидир. Одатда ўзбек бокс мактаби тарбияланувчилари 75 килограмм вазн тоифасида рингга чиққанда кўпроқ ғалаба қозониб келган. Бунга биринчи жаҳон чемпиони Руфат Рисқиев, Ўткирбек Ҳайдаров ва Аббос Атоевни мисол қилишимиз мумкин.\nЭнди 49 килограмм вазн тоифаси ҳам айнан ўзбекистонлик боксчилар учун қулай вазнга айланмоқда. Бугун бу вазнда Ҳасанбойга тенг келадигани йўқ. Мураббийларимиз Олимпия ўйинлари ғолибига муносиб издошларни тарбиялашни давом эттирмоқда.Ана шундай ёшлардан бири Мироншоҳ Иброҳимовдир.\nОзарбайжон пойтахти Боку шаҳрида Европа бокс конфедерацияси ва Озарбайжон бокс федерацияси ҳамкорлигида ўнинчи маротаба "Буюк ипак йўли - 2017" халқаро турнирда Мироншоҳга бас келадиган бирорта рақиб топилмади.\nЭнг енгил вазн рингга чиққан бу тезкор ва чаққон боксчимиз мезбонлар вакили Ёдгор Алиев ва қозоғистонлик Асхат Жусуповни бир хил - 5:0 ҳисобида мағлубиятга учратиб, финалга чиқди.\nОлтин медаль учун шткаўилган мусобақада Эроннинг кучли боксчиси Умид Аҳмадсафо ҳамюртимизга ҳеч қандай қаршилик кўрсатолмади. Учрашувни 5:0 ҳисобида ўз фойдасига ҳал қилган Мироншоҳ Иброҳимов нуфузли турнирни ўз фойдасига ҳал қилди.\nТурнир финалида қатнашган Фазлиддин Мелибоев кумуш, ярим финалгача етиб келган Иқболжон Холдоров ва Сардор Бегалиев мусобақанинг бронза медалига билан тақдирланди.\nҒолиб боксчиларимиз юртимизга қайтди 1326 11.10.2017\nИсроил Мадримов Қозоғистондаги турнирнинг энг яхши боксчиси! (батафсил) 1595 07.10.2017\nБоксчиларимиз Актаудаги халқаро турнирда 4 та олтин медални қўлга киритишди (фото) 2736 07.10.2017\nБугун 9 нафар боксчимиз халқаро турнирда финал йўлланмаси учун рингга кўтарилади 2083 06.10.2017\nБоксчиларимизнинг халқаро турнирдаги илк рақиблари маълум бўлди 2249 04.10.2017\nТеглар: Бокс Ҳасанбой Дўсматов Мироншоҳ Иброҳимов\nХаби Алонсо: "Барселона"га 0:5 ҳисобида мағлуб бўлганимиздан кейин кўп нарса ўзгарган эди 620\n14 декабрь,2017, 09:21\nЗидан қайсарлик қилмоқда 589\n14 декабрь,2017, 08:41\n"Uzbek Tigers" аъзоси Муроджон Аҳмадалиев профессионал боксда фаолиятини давом эттиради 584\n14 декабрь,2017, 09:43\n2018 йилги Ўзбекистон кубоги финали Фарғонада ўтади 536\n14 декабрь,2017, 19:52\n"Милан" мухлислари Доннаруммани йиғлатишди (фото) 526\n14 декабрь,2017, 08:54\nЎФФ 2017 йилнинг энг яхшиларини тақдирлаш маросими бўлиб ўтди 499\n14 декабрь,2017, 17:55\n"Реал" ЖЧда "Барселона"га тенглашиб олди, рекордга эса бир қадам қолди 448\n14 декабрь,2017, 08:32\n"Реал" қай тарзда ЖЧ финалига чиқди (видео) 440\n14 декабрь,2017, 07:13


Уйғониш тўғрисида туркумидан: Исломда муаммоларни ечиш йўли - | Hizb-Uzbekiston.info\nHome›САҚОФИЙ БЎЛИМ›Уйғониш тўғрисида туркумидан: Исломда муаммоларни ечиш йўли\nУйғониш тўғрисида туркумидан: Исломда муаммоларни ечиш йўли\nИслом ақида ва тузум (низомлар) дан иборат. Ақида – Аллоҳга, Унинг фаришталари, китоблари, росулларига, охират кунига ҳамда қазо ва қадарнинг яхшию ёмони Аллоҳ Таолодан эканлигига иймон ва ишонч билдирмоқдир. Ислом Аллоҳга, Муҳаммад соллаллоҳу алайҳи васалламнинг пайғамбарлигига ва Қуръони Каримга иймон келтирмоқ каби ақл идрок қила оладиган ишларда ақидани ақл асосига бино қилди. Муғайяботлар (инсоннинг сезгисига тушмайдиган ғоиб нарсалар) да, яъни қиёмат куни, фаришталар, жаннат ва жаҳаннам каби ақл идрок қилиши мумкин бўлмаган ишларда эса ақидани шундай асосга қурдики, уларнинг манбаси ақл билан исбот қилинган бўлсин. Ақл билан собит бўлган манба эса Қуръони Карим ва ҳадиси мутавотирдир. Ислом ақлни манотут-таклиф (яъни шариат олдида мукаллаф ва масъул бўлишнинг асосий шарти) қилиб қўйди.\nТузум эса инсоннинг ишларини тартиб-интизомга солиб турувчи шариат аҳкомларидан иборатдир. Ислом низоми бу ишларнинг барчасини ўз ичига олса-да, бироқ уларни умумий шаклда, умумий маънолар билан ўз ичига олди, тафсилотларни эса татбиқ ишлари ижро этилаётганда умумий маънолардан ишлаб чиқиладиган қилиб қолдирди. Қуръони Карим ва ҳадиси шариф кенг йўналишларни ўз ичига олди, яъни инсоннинг – инсон сифатида – барча ҳаётий ишларининг ечимлари учун умумий маъноларни ўз ичига олиб келди. Асрлар давомида, маконлар ўзгаришига қараб, содир бўладиган муаммоларнинг жузъий аҳкомларини ўша умумий маънолардан ишлаб чиқишни мужтаҳидларга қолдирди.\nМуаммоларни муолажа қилишда Исломнинг ягона йўли бор. Ислом мужтаҳид олдига шундай вазифа қўяди. У рўй берган муаммони теран тушуниб олгунча уни атрофлича ўрганади. Сўнгра бу муаммога боғлиқ бўлган шариат нусусларини ўрганади ва ниҳоят, бу шаръий нусуслардан ўша муаммонинг ечимини ишлаб чиқади. Яъни бу масаланинг шаръий ҳукмини шаръий далиллардан ишлаб чиқади. Мужтаҳид бундан бошқа йўл тутиши асло мумкин эмас. Мужтаҳид муаммони ўрганиб чиқар экан, уни инсонга тегишли муаммо сифатидагина ўрганмоғи лозим, бошқа бирор нуқтаи назардан эмас. Уни иқтисодий, ижтимоий ва ҳокимиятга тааллуқли муаммо ва ҳоказолар сифатида эмас, балки – бу ҳақдаги Аллоҳнинг ҳукмини билиш учун – шаръий ҳукмга муҳтож бўлган масала сифатидагина ўрганади.


Спортнинг сув турларига Ихтисослаштирилган болалар-ўсмирлар спорт мактабида БЎСМ очиқ чемпионати бўлиб ўтди\n11.08.2018, Musobaqalar Fikrlar mavjud emas\nЎзбекистон Республикаси давлат мустақиллигининг йигирма етти йиллигига бағишлаб“Азиз ва ягонамсан, жонажон Ўзбекистоним!”шиори остида ҳамда Оммавий спортни ривожлантириш ҳафталиги дастури юзасидан спортнинг сузиш тури бўйича Спортнинг сув турларига ихтисослаштирилган БЎСМ очиқ чемпионатини мусобақаси ўтказилганлиги тўғрисида\nЎзбекистон Республикаси давлат мустақиллигининг йигирма етти йиллигига бағишлаб“Азиз ва ягонамсан, жонажон Ўзбекистоним!”шиори остида ҳамда Оммавий спортни ривожлантириш ҳафталиги дастури юзасидан спортнинг сузиш тури бўйича Спортнинг сув турларига ихтисослаштирилган БЎСМ очиқ чемпионатини мусобақаси 2018 йилнинг 10 август куни 2004-2005-2006-2007-2008-2009-2010 йиллар ва ундан кичик ёшлардаги ўғил ва қиз болалар ўртасида ўтказилди. Мураббий Э. Норов бош ҳакам ва бош котиб К. Амандуллаев тайинланди.\n-Ўзбекистон Республикаси давлат мустақиллигининг 27 йиллигини муносиб кутиб олиш\nССТ ИБЎСМ жамоасидан жами – 105 нафар шуғулланувчи шундан 25 нафари кизлар иштирок этишдилар.\nНавбахор тумани БЎСМ жамоасидан – 25 нафар шуғулланувчилар шундан, 5 нафари кизлар,\nХатирчи тумани БЎСМ жамоасидан – 10 нафар шуғулланувчи,\nКизилтепа тумани БЎСМ жамоасидан – 15 нафар шуғулланувчилар шундан 5 нафар қизлар иштирок этишдилар.\nУшбу мусобақага жами 155 нафар шуғулланувчилар, шундан 35 нафари қизлар иштирок этишдилар.\nМусобақа ғолиблари тегишли масофалар бўйича жами 42 та ўрин, 14та 1-ўрин, 14 та 2-ўрин, 14та 3-ўринларни эгалладилар.\nМусобақада ўрин олган спортчилар: 2004-2005 йилларда тўғилган ўсмирлар ўртасида 100м эркин усулда ССТ ИБЎСМ спортчилари Элмуродов Элшод 1-ўрин, Искандаров Сардор 2-ўрин, Навоий Олимпия захиралари коллежи спортчиси Қаландаров Бекзод 3-ўрин.\n2004-2005 йилларда тўғилган қизлар ўртасида 100м эркин усулда ССТ ИБЎСМ спортчилари Нишонова Мафтуна 1-ўрин, Сатторова Мадина 2-ўрин, Навбаҳор тумани спортчиси Юлдошова Шахзода 3-ўрин.\n2006-2007 йилларда тўғилган ўғил болалар ўртасида 50м дельфин усулида ССТ ИБЎСМ спортчилари Давлетов Шохжахон 1-ўрин, Суюнбоев Мурод 2-ўрин, Рўзибоев Садриддин 3-ўрин.\n2006-2007 йилларда тўғилган қизлар ўртасида 50м дельфин усулида ССТ ИБЎСМ спортчилари Шоназарова Шахризода 1-ўрин, Мустафоева Жасмина 2-ўрин, Хужамова Шахризода 3-ўрин.\n2008-2009 йилларда тўғилган ўсмирлар ўртасида 50 эркин усулида Хатирчи тумани спортчиси Нуримов Жавохир 1-ўрин, ССТ ИБЎСМ спортчилари Мустафоев Шохрух 2-ўрин, Абдуҳакимов Асилбек 3-ўрин.\n2008-2009 йилда тўғилган қизлар ўртасида 50м чалқанча усулида ССТ ИБЎСМ спортчилари Орифжонова Захро 1-ўрин, Дониёрова Эъзоза 2-ўрин, Жабборова Чарос 3-ўрин.\n2010 ва ундан кичик ёшда тўғилган йигитлар ўртасида 50м эркин усулида ССТ ИБЎСМ спортчилари Дониёров Иброхим 1-ўрин, Махмудов Мирзиё 2-ўрин, Хамдамов Абдурахим 3-ўринларни эгаллаб диплом ва эсталик совғалар сохиби бўлишдилар.\nМусобақада умумжамоа хисобида БЎСМларнинг эгаллаган ўринлари:\n2-ўрин – Навбаҳор тумани БЎСМ,\n3-ўрин – Қизилтепа туман БЎСМ ,\n4-ўрин – Хатирчи тумани БЎСМ .


Қурилиш бозори осмонда\n05 декабр 2020, Тошкент вақти: 16:58\nТошкент каби йирик шаҳарларда икки-уч қаватлик уй соламан деган кўпайган бир кезда¸ қишлоқ аҳолисининг деразасига шиша қўйишга ҳам ҳоли йўқ.\nРасмийларнинг¸ Ўзбекистонда қурилиш материаллари ишлаб чиқаришнинг кўпайиб бораëтгани ҳақдаги даъволарига қарамай¸ бозорда қурилиш моллари нархи баландлигича қолмоқда.\n“Ўзқурилишматериаллари” акциядорлик ширкати расмийсининг Регниум ахборот агентлигига берган маълумотига кўра, ўтган йили Ўзбекистонда 580 миллион долларлик қурилиш материаллари ишлаб чиқарилган.\nЯқин 600 миллион долларлик қурилиш моллари Ўзбекистон бозори учун етарлими ёки йўқ?\nБу саволга жавоб олиш мақсадида энг аввало “Ўзқурилишматериаллари” акциядорлик компаниясига сим қоқдик. Ахборот воситалари билан ишлашга масъул компания ходими Аҳмаджон ака биз билан суҳбатлашишга рози бўлмади. У ҳатто ўз фамилиясини ҳам айтишни истамади.\nРасмий ахборотда эса, Ўзбекистонда цемент, қурилиш ойнаси, сопол¸ черепица, силикат¸ ғишт ишлаб чиқариш кўпайгани айтилади. Биз бу ҳақда кенгроқ маълумот олиш учун Фарғонадаги қурилиш моллари бозорида ишлайдиган Баҳодир акага сим қоқдик:\nОзодлик: Умуман нималар сотасиз? Бозорда қанақа қурилиш материаллари бор?\nБаҳодир ака: Ҳамма нарса бор.\nОзодлик: Масалан¸ қайси моллар Ўзбекистонда ишлаб чиқарилгану¸ қайси моллар четдан келтирилган?\nБаҳодир ака: Ўзбекистонда ишлаб чиқарилган ўзимизнинг маҳаллий тераклар бор. Россиядан асосан қарағай¸ бошқа ҳар хил дарахтлар келади. Тайëр кесилган ва кесилмаган ҳолатда келади.\nОзодлик: Аҳоли маҳаллий теракларни кўпроқ харид қиладими ëки тахталарними?\nБаҳодир ака: Иморат қиладиган бўлса¸ тўсинга кўпроқ терак ташлайди. Ҳозир одамлар кўпроқ Россиядан келган тайëр дарахтларни олишаяпти. Маҳаллий теракдан кўра унга талаб кўпроқ. Шифернинг ҳаммаси шу ўзимизда Қувасойда¸ Ангренда¸ Андишжонда ишлаб чиқарилган.\nОзодлик: Шу кунларда шифернинг нархи қанча?\nБаҳодир ака: Ҳозир донаси 13500-14000 сўмдан сотилаяпти.\nОзодлик: Нархлар тушгани йўға?\nБаҳодир ака: Йўқ¸ нарх ҳали тушгани йўқ. Бир хилда турибди.\nБаҳодир аканинг айтишича, бозорда Ўзбекистонда ишлаб чиқарилган ғишт, цемент ҳам сотилади. Тошкент лак бўёқ заводининг моллари ҳам бор. Лекин аҳоли кўпроқ Европа ва Эронда ишлаб чиқарилган бўёқларни харид қилади. У сал қимматроқ бўлса -да, сифати яхши.\nЛекин қурилишда ишлайдиган Анорбой аканинг айтишича, расмий ахборотда айтилгани каби¸ Ўзбекистоннинг ўзида қурилиш материаллари ишлаб чиқаришнинг кўпайиши бозорлардаги нарх-наволарга таъсир қилгани йўқ:\n- Шифернинг бир донаси 16 минг сўм. Бир метр рейка 1600 сўм. Бир кило мих 3000 сўм. Нарх-наво шундай баланд даражадада. Энди пули борнинг ошиғи олчи¸ дейди Анорбой ака.\nФақатгина цементнинг нархи қиш пайтида анча тушади, дейди Анорбой ака.\nУнинг сўзларига кўра, ёз пайтида бир килограмми 300 сўмга чиқиб кетган цемент, ҳозир 120-140 сўмгача тушган. Тошкентлик Латифа опа ҳам, қурилиш материалларига бўлган нарх-наво тушмаётганлигини таъкидлар экан, бугунги кунда маош билан Ўзбекистонда уй қуриб бўлмаслигини айтади:\n- Бизнинг ойлигимизга бу жуда қимматлик қилади. Ҳозир Ўзбекистонда уй қуриш нереално. Биз ҳам икки қаватлик қилиб уй бошладик.\nМана уч йилдан бери қураяпмиз. Биз бошлаган пайтда нархлар ҳозиргидан ҳам қиммат эди. Ҳозир цемент нархи тушганку.\nДейлик¸ бизнинг оилада мен ва турмуш ўртоғим пенсия олиб¸ ўғлим ва келиним ойлик олиб¸ шу пулга биз уй қурмоқчи бўлсак¸ 25 йилда қура оламиз. Ойликка ҳатто бир хона уй қуриб ҳам бўлмайди¸ дейди Латифа опа.\nАнорбой ака ҳам Ўзбекистонда уйлар қурилаётгани, лекин бу уйлар асосан пули кўп одамларга тегишли эканини айтади.\n- Бунақанги шоҳона уйларни¸ участкаларни Ўзбекистонда фақатгина прокурорлар¸ судлар¸ нуфузли раҳбариятда ишлаëтганлар¸ аппаратурада ишлаëтганлар¸ орқасида қўллаб-қувватловчиси бор амалдор шахслар қура олади. Бунақа уйни ҳатто домлалар ҳам қура олмайди¸ дейди Анорбой ака.\nҚозоқ бойиса хотин олади¸ ўзбек бойиса том солади¸ деган эски нақлдаги каби ўзбеклар¸ барибир¸ уй қуришда давом этмоқда. Фақат ота-боболардан қолган эски усулда.\nИложи борича цементни кам ишлатиб, тошни кўп ташлаб фундамент ташлайди. Кейин атрофдаги ерни қазиб кесак қуяди ё пахса билан девор кўтаради. Томни ҳам бир амаллаб эски уйларнинг ёғочларидан кўтаради.\nҲай, энди томига келганда, 50-60та шиферни бир амаллаб топади ҳам. Том битса, ичига кириб олса бўлди, қолгани, сувоқ-пувоғи, бўёқ-мўёғини беш-олти йилда секин-секин битириб олади. Пол ўрнига эса, ҳозирча қамишли бўйра ҳам яраб турар.


Тақинчоқ бўйга қараб танланадими? - 8 Июля 2020 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nYakshanba, 09.08.2020, 21:10\nГлавная / Bosh sahifa » 2020 » Iyul » 8 » Тақинчоқ бўйга қараб танланадими?\nАёл зотини тақинчоқсиз тасаввур қилиш жуда мушкул. Шу сабаб дўконга кириб, тақинчоқлар билан тўлдирилган расталарни кўриб кўзимиз қувнайди. Аммо улар орасидан ўзимизга мос ва хосини танлаб олиш жуда қийин. Баъзида қиммат ва энг бежирим тақинчоқ ҳам соҳибасига ярашмаслиги мумкин. Бундай ҳолатларнинг олдини олиш учун сизга қуйидаги тавсиялар яқиндан ёрдам беради.\nЁшга қараб. Ёшингиз қанча кичик бўлса, шунча кам тақинчоқ тақинг. Энг асосийси, танлаган тақинчоғингиз қиммат бўлмасин. Ёш қизларга ёрқин рангдаги бижутерия ва кумушдан ясалган тақинчоқлар ярашади. Тилла тақинчоқларни эса ёши катта аёлларга қўйиб беринг, бу ёшдаги аёлларга катта тақинчоқлар тақиш тавсия этилади.\nҚоматни инобатга олинг. Тақинчоқни қад-қоматингизга ва бўйингизга қараб танланг. Озғин ва бўйи паст қизларга катта тақинчоқлар тақиш тавсия этилмайди. Шу жумладан, дўмбоқ қизлардаги майда тақинчоқлар ўз-ўзидан ғойиб бўлади.\nКамчиликларни яширамиз. Шундай тақинчоқларни танлангки, у сизнинг камчиликларингизни яширсин, масалан, калта ва семиз бармоқдаги катта узук жуда хунук кўринади. Йўғон бўйин соҳибаси ёрқин колъе ўрнига ингичка ва нозик занжир тақса мақсадга мувофиқ.\n«Учлик» қоидаси. Ўзингизга янги йил арчасига ўхшатиб бирданига кўп тақинчоқ тақманг. Аслида, тақинчоқ тақишнинг «учлик» қоидаси мавжуд. Унга кўра, бир вақтнинг ўзида учдан зиёд тақинчоқ тақиш тақиқланади. Тўғри, бу қоида бугун ўз ўрнини йўқотди. Кўзга ташланмайдиган тақинчоқларни бештагача кўпайтириш мумкин, аммо ёрқин ва катта ҳажмдаги бижутерияларни танлаганда меъёрдан ошмаган маъқул.\nУслубингизга мос. Агар сиз ёрқин рангдаги кийим-кечакларни хуш кўрсангиз, унда танлаган тақинчоқларингиз ҳам худди шундай бўлишига эътибор қаратинг. Оддий ва сипо кийимлар кўзга ташланмайдиган тақинчоқлар билан яхши уйғунлашади. Кундузи ишхонада эътиборни тортмайдиган битта ёки иккита тақинчоқ билан кифояланиш керак.\n* Тақинчоқ қанчалик катта, ёрқин ва қиммат бўлса, кийим шунча ихчам бўлиши даркор.\n* Ёрқин рангдаги тақинчоқларни пойабзал, сумка, рўмол ва тасма билан уйғунлаштириш тавсия этилади.\n* Ёзги тақинчоқларни қишки кийим ёки, аксинча, қишда тақиладиган тақинчоқларни ёзги кўйлаклар билан бирга тақманг.\nКатегория: FOYDALI MASLAHATLAR / MASLAHATLAR / ФОЙДАЛИ МАСЛАХАТЛАР / МАСЛАХАТЛАР | Ko'rildi: 35 | Qo'shdi: #newsuz, #новости, #ahborot, #habarlar, #Yangilik, #Yangiliklar, #xabarlar, #news, #uznews | Reyting: 0.0/0


Хотира ва Қадрлаш куни 11.05.2020 12:41\nСўнмас хотира: Отамнинг туғилган куни 9 май эмас экан...\nЭсимни таниганимдан буён 9 май – оиламизда Ғалаба байрами ва отамнинг туғилган куни сифатида нишонланади. Кейинроқ савод чиқариб, отамнинг паспортига кўзим тушганида туғилган куни 1 май эканини билганман. Отамга ҳайрон бўлиб, саволомуз қараганимда, “Шу кун яхши” деб қўя қолган, ортиқча изоҳламаган.\nУруш ҳақида ҳеч бир китобда битилмаган ҳикояларни ҳам отамдан эшитганман. Отамнинг болалиги уруш йилларида кечган, ўзининг айтишича, бобом Тошпўлат Мўмин ўғли Тошкентдаги Ворошилов заводида (кейинчалик у “Ўзбекқишлоқмаш” заводига айланган, ҳозир бу корхона йўқ) юк кўтарувчи бўлиб ишлаб, 14-16 соатлаб вагонларга ўқ-дори ортган. Ишчилар кўпинча корхонанинг ўзидаёқ тунаб қолишар, оиласини баъзида ҳафталаб кўришмас экан.\nШу боис рўзғорга қараш оиладаги тўнғич ўғил – 13 яшар отамнинг елкасига тушган. Ишчиларга кунига 250 граммдан, қарамоғидаги оиласига эса 150-200 граммдан нон бериларкан.\n– Яхшиямки, кичиккина томорқамиз бор эди, очликдан бизни шу парча ер қутқарган, – дерди отам. – Болалигимдан деҳқончилик қилганман, менга ўхшаб тирикчиликни катталар қаторида елкасига олган болалар кўп эди.\nНазаримда 9 май – Ғалаба куни ўша давр болаларига беташвиш болаликка қайтиш умидини келтирган, шу боис отам шу санани ўзининг туғилган куни, дея белгилаган шекилли.\nДавлатимиз раҳбари Шавкат Мирзиёев халқимизни ушбу қутлуғ кун билан муборакбод этган пайти мен ўзбек халқига мансуб бўлганимдан юрагимда фахр ва ғурур ҳиссини туйдим, боиси мамлакатимизнинг бу урушда қозонилган Ғалабада улкан ҳиссаси бор, жангларда қатнашган 1 миллион 951 минг киши юртимиз ўғлонлари, кўрсатган жасорати Совет Иттифоқи Қаҳрамони деган олий мукофот билан тақдирланган 301 киши Ўзбекистон фарзанди.\nМен ижодкор сифатида халқимизнинг Ғалабани яқинлаштириш йўлидаги қаҳрамонлиги, фидойилигини ҳали ҳам тўлиқ кўрсата олмаётганимизни ўйладим. Ахир бу уруш ҳар бир оилада у ёки бу кўринишда из қолдирган, демак, бу мавзунинг кўлами улкан, мамлакатимизда қанча оила бўлса, шунча тарих, шунча воқеа, фожиа бор. Демак, бу мавзуда ҳали кўп асарлар яратилади.\nДарҳақиқат, бугун халқимизнинг Иккинчи жаҳон уруши йилларидаги тарихини ўрганиш борасида янги давр бошланди. Биз боболаримизнинг жаҳон тарихида кечган улкан воқеаларда иштирокини шу халқ вакили сифатида ифтихор ила кўрсатишимиз зарур, деб биламан. Бу боболаримизнинг жанг майдонидаги жасоратларини куйлаш баробарида, ўша йиллари фронт ортида меҳнат қилган, уруш кечган ўлкалардан олиб келинган етимларнинг бошини силаган одамлар, далада, корхоналарда эркакларнинг ўрнини босган аёллар, оиласининг оғирига елка тутган, катталар қаторида туриб ишлаган ўсмирлар, бир умр эшикка термулиб, ўғлини, ёрини кутган оналар, келинлар фидойилигини авлодлар учун асарларга муҳрлашдир.\nОтам ҳозир 92 ёшда. 9 май куни телевизорда Ғалаба боғининг очилиши ҳақидаги репортажни кўрибди. Менга таассуротларини эринмай ҳикоя қилди.\nКарантин тугаганда биринчи бўлиб зиёрат қиладиган жойларимдан бири мана шу Ғалаба боғи бўлади. Пойтахтимизда ўзбек халқининг матонатини тасвир этадиган мана шундай маскан, албатта, бўлиши керак эди. Шу йўлда меҳнат қилган ҳайкалтарошларга, рассомларга, қурувчиларга ташаккур айтаман.


Саҳобаи киромлар | Azon.uz - Ахборот-таҳлилий портал\n20:00 15.04.2018 411\nСаҳобаларни яхши кўриш ва уларни пайғамбарлардан кейин энг афзал инсонлар бўлган, деб эътиқод қилиш ҳар бир мусулмоннинг бурчи ҳисобланади. Чунки улар муқаддас Ислом динини бутун башариятга етказиш йўлидаги барча машаққатларни зиммаларига кўтарган ҳамда бу вазифани тўла-тўкис адо этган зотлардир. Шунинг учун динини улуғлаган ҳар бир мусулмон уларни ҳам улуғлаши лозим бўлади.\nСаҳобалар эришган улуғ мартабага улардан кейин ҳеч бир инсон эриша олмайди. Чунки улар фосиқлик ёки улуғликка номуносиб ишлардан пок эканлари ҳатто текшириб ҳам ўтирилмайдиган даражадаги зотлар ҳисобланадилар. Қуръони каримда саҳобаи киромларга шундай хитоб қилинган: "Сизлар одамлар учун чиқарилган энг яхши уммат бўлдингиз" ("Оли Имрон" сураси, 110-оят).\nЯъни, ушбу ояти каримадаги васф Расулуллоҳ соллаллоҳу алайҳи васалламнинг барча умматларига тааллуқли бўлса-да, саҳобаи киромларнинг барчаларига мос келадиган хитоб ҳисобланади.\nҲадиси шарифда саҳобаларнинг мартабалари шундай баён қилинган: Абу Саид Худрий розияллоҳу анҳудан ривоят қилинади. Расулуллоҳ соллаллоҳу алайҳи васаллам дедилар: “Саҳобаларимни таҳқирламанглар, жоним унинг қўлида бўлган зотга қасамки, агар сизлардан бирингиз Уҳуд (тоғи) мислича олтин сарфласа ҳам, улардан бирортасининг “муд”(544 грамга тенг ўлчов бирлиги)ига ҳам, унинг(муднинг) ярмига ҳам эриша олмайди”. Термизий ривоят қилган.\nЧунки бу зотлар пайғамбарларнинг охиргисига саҳоба бўлишдек бахтга сазовор бўлган ва Расулуллоҳ соллаллоҳу алайҳи васаллам олиб келган ҳидоят нурини бошқаларга етказиш йўлида молу-жонларини фидо қилган мўминлардир. Кейингилар эса фақат улар етказган нарсаларга риоя қиладиган мўминлар саналади.\nАбу Заръа Розий роҳматуллоҳи алайҳ саҳобаларни улуғлаш лозимлигини таъкидлаб шундай деган: “Агар Расулуллоҳ соллаллоҳу алайҳи васалламнинг саҳобаларидан бирортасини ёмонотлиқ қилаётган бирор кимсани кўрсангиз, билингки, у кимса зиндиқ (динсиз)дир. Чунки биз Расулуллоҳ соллаллоҳу алайҳи васалламни ҳақ деб биламиз, (у зот олиб келган) Қуръонни ҳақ деб биламиз, бизларга эса Қуръонни ҳам, суннатларни ҳам саҳобалар етказганлар. Шунинг учун ҳам Қуръон ва суннатни ботилга чиқармоқчи бўлган кимсаларгина бу иккаласини етказган зотларни ёмонотлиқ қилишга уринадилар. Ваҳоланки уларнинг ўзлари гувоҳликлари қабул қилинмайдиган зиндиқлардир”.\nБаъзи саҳобаларга Расулуллоҳ соллаллоҳу алайҳи васаллам уларнинг тириклик вақтларидаёқ жаннатий бўлишларини хабар берганлар. Расулуллоҳ соллаллоҳу алайҳи васаллам бир ҳадисларида уларнинг ўнтасини номма-ном санаганлар. “Ашараи мубашшара” (башорат берилган ўн киши) номи билан машҳур бўлган саҳобалар қуйидаги зотлардир: Абдураҳмон ибн Авф разияллоҳу анҳудан ривоят қилинади. Расулуллоҳ саллаллоҳу алайҳи васаллам дедилар: “Абу Бакр жаннатда бўлади, Умар жаннатда бўлади, Усмон жаннатда бўлади, Али жаннатда бўлади, Талҳа жаннатда бўлади, Зубайр жаннатда бўлади, Абдураҳмон ибн Авф жаннатда бўлади, Саъд жаннатда бўлади, Саъийд жаннатда бўлади, Абу Убайда ибн Жарроҳ жаннатда бўлади”.Термизий ривоят қилган.\nИмом Бухорий ривоят қилган бошқа бир ҳадисда эса Расулуллоҳ соллаллоҳу алайҳи васаллам Фотима розияллоҳу анҳога шундай деганлар: "Жаннат аҳли аёлларининг саййидаси бўлишингизга рози бўлмайсизми!"\nИмом Насоий ривоят қилган ҳадисдаи эса Расулуллоҳ соллаллоҳу алайҳи васаллам набиралари Ҳасан ва Ҳусайн розияллоҳу анҳумолар ҳақида шундай деганлар: "Албатта, Ҳасан ва Ҳусайн жаннат аҳли йигитларининг саййидларидир".\nҲабашистон муҳожирлари табақаси. Мазкур муҳожирлар "Ҳабашистон муҳожирлари" деб аталадиган алоҳида бир табақа саналади;\nНабий соллаллоҳу алайҳи васалламга байъат қилган биринчи ақаба байъатига қатнашган саҳобалар табақаси;\nНабий соллаллоҳу алайҳи васалламга байъат қилган иккинчи ақаба байъатига қатнашган саҳобалар табақаси;\nҲудайбия ғазотидаги "Байъатур ризвон" да қатнашган саҳобалар табақаси;\n"Фатҳ куни" ва "Ҳажжатул вадоъ"да ёш ва гўдак ҳолида Расулуллоҳ соллаллоҳу алайҳи васалламни кўриб қолиш бахтига муяссар бўлган саҳобалар табақаси.\nАллоҳ таолога ҳамду санолар, пайғамбаримиз Муҳаммад мустафога ҳамд, у зотнинг аҳли оилалари ва саҳобаи киромларига салавот ва саломлар бўлсин.\n20:30 21.09.2018 3184


Ўғирланган ва халқаро майдонга олиб чиқиб кетилган активларни ўз мамлакатига қайтариш коррупцияга қарши глобал курашнинг муҳим воситасидир.\nБу клептократлар ва жиноятчилар ўмарган активларни чет эл юрисдикцияларида сақлашга уринаётганларни ҳушёр торттиради ва жабрдийларга мазкур маблағларни қайтариш имкониятини оширади.\nАммо ҳукуматлар ва уларга яқин доираларнинг коррупцион жиноятларидан жабрланган халққа ўғирланган активларни қайтариш жараёнининг ўзи жуда мураккаблигича қолмоқда.\nШунинг учун ноқонуний активларни қайтариш билан боғлиқ хавф-хатарларни бошқариш ва уларнинг зарар кўрган жамиятларга фойда келтиришини таъминлаш мақсадида тобора кўпроқ халқаро мезонлар ишлаб чиқилмоқда.\nБу мезонлар Активларни қайтариш бўйича кўп томонлама глобал форум (Global Forum on Asset Recovery) томонидан ишлаб чиқилган Мусодара қилинган ўғирланган активларни коррупция ҳолатларида тасарруф этиш ва топшириш тамойиллари (GFAR principles)да ўз аксини топган.\nОлстер университети криминология йўналиши профессорлари Кристиан Ласслетт ва Девид Станчак томонидан тайёрланган ҳисоботда ушбу тамойиллар билан боғлиқ жараёнлар таҳлил этилган.\nУларнинг билдиришича, GFAR тамойиллари активларни қайтариш билан шуғулланувчи томонлардан юқори шаффофлик ва ҳисобдорлик стандартларига риоя этишни ва фуқаролик фаоллигини талаб қилади.\nШунингдек, тамойиллардан бирида қайтарилган активлардан коррупция натижасида етказилган зарарни қоплашга ёрдам берадиган тарзда фойдаланиш ва ўғирлик қайта такрорланишининг олдини олиш тавсия қилинади.\nОддий қилиб айтганда, репатриация қилинган активларни қайтариш билан боғлиқ жараёнлар тўлиқ шаффоф бўлиши керак. Бу маблағларни бошқарувчи давлат ва нодавлат ташкилотлар жамият олдида тўлиқ жавобгар бўлиши шарт.\nҚайтарилган активлар етказилган зарарни имкон қадар қоплаши ва коррупцияга қарши ташаббусларни қўллаб-қувватлашга йўналтирилиши муҳимдир.\nЭътиборли жиҳати, жабрланган одамлар қайтарилган маблағлардан фойдаланиш қарорини қабул қилишда ўз овозига эга бўлиши катта аҳамият касб этиши керак.\nҲисобот муаллифлари Ўзбекистон президенти Шавкат Мирзиёевнинг бозорни либераллаштириш ва давлат хизмати профессионаллигини оширишга қаратилган ислоҳотларини эътироф этар экан, ҳукуматнинг GFAR мезонларига мослигига эътибор қаратади.\nБунда ўрганиш учун Каримова, унинг шериклари ёки алоқадор шахслардан тортиб олинган компаниялар – “Central Asia Megastar” МЧЖ (божсиз савдо ва маркетинг), “Нефтгазмонтаж” МЧЖ (нефть ва газ соҳасидаги қурилиш), “MDS-Servis” МЧЖ (хусусий поликлиника ва тез ёрдам), “Rubicon Wireless Communication” МЧЖ (телекоммуникация) ва “Terra Group” МЧЖ (медиахолдинг) танлаб олинди.\nМаълум бўлишича, ушбу корпоратив активларнинг бир қисми, масалан, “Central Asia Megastar” ва “Нефтгазмонтаж” давлат мулки бўлиб қолмоқда.\n“MDS-Servis Clinic” МЧЖ эса 2018 йилда суд қарори асосида ким ошди савдода сотилган. “Rubicon Wireless Communication” МЧЖ ҳозир давлат тасарруфида, аммо яқинда Президент фармони билан оммавий ким ошди савдога қўйилган. “Теrrа Group” ёки унинг активлари тўғрисида оммавий маълумотлар эса кам.\nМуаллифлар тадқиқоти “MDS-Servis” хусусий шифохонаси ва тез ёрдам хизмати билан боғлиқ ким ошди савдодаги шубҳали жиҳатларни аниқлади. Бу савдода “InFinBank” билан боғлиқ “Маster Leasing” холдинг компанияси ғалаба қозонгани маълум бўлди.\nХавотирларга сабаб бўладиган жиҳати шундаки, Каримова синдикати илгари ҳам ўз ҳаракатлари учун шу банкдан фойдаланган. Бошқа томондан, бу банк билан боғлиқ тузилмаларнинг фаолияти шубҳали экани ҳақида кўплаб иддаолар бор.\nМасалан, “InFinBank”нинг асосий эгаларидан бири сифатида кўриладиган Фарҳод Маматжоновга алоқадор экани айтиладиган “Swiss Invest Holding AG” компаниясининг Россия ва Ўзбекистонда жиноятчилик ва коррупцияга алоқадорлиги тўғрисида жиддий далиллар келтирилди.\nТадқиқот давомида аниқланган иккинчи муаммо активларни мусодара қилиш ва уларни бошқариш бўйича шаффофликнинг йўқлигидир. Суд қарорлари жамоатчиликка очиқ эмас ва аукцион лотларига ҳаволалар ишламади. Ҳукумат мусодара қилинган ушбу корпоратив активлар, уларни бошқариш ёки сотиш бўйича муҳим ҳужжатларни нашр этмади.\nУшбу хулосаларга асосланиб, Ўзбекистон ҳукумати Каримова синдикатидан мусодара қилинган ички активларни бошқаришда ошкоралик, ҳисобдорлик ва инклюзивликнинг асосий мезонларига тубдан риоя қилмаяпти, деган хулосага келиш оқилона бўлар эди.\nБу ҳукуматнинг халқаро активларни қайтариш тамойилларига жавоб бериш қобилиятини баҳолаш учун энг аниқ мезон экани ва ички қонунбузарликлар нақадар қўпол бўлганини ҳисобга олган ҳолда тадқиқот муаллифлари активларни қайтариш жараёнини таъминлашда учинчи томон механизмидан фойдаланишни қатъий тавсия қилади.\nТавсияга кўра, масалан, мусодара қилинган ўғирланган мол-мулкни мустақил судларга кириш имконияти мавжуд бўлган қатъий корпоратив шаффофлик ва корпоратив бошқарув тўғрисидаги қонунлар билан тартибга солинадиган юрисдикция таркибига кирувчи мустақил нотижорат компанияга ёки Ўзбекистондан ташқарида тузилган трастга ўтказиш мумкин.\nАлбатта, учинчи томон ёрдамида шаффофлик, ҳисобдорлик, назорат ва инклюзивлик протоколлари билан амалга оширилган бир қатор мувофиқлаштирилган ташаббуслар орқали ўғирланган активларни босқичма-босқич қайтариш мумкин бўлади.\nУчинчи томон механизми қўшимча харажатларни талаб этади. Шунга қарамай, ҳисобот муаллифлари Каримова синдикатидан тортиб олинган ички активларни бошқаришда асосий корпоратив бошқарув стандартлари аниқ бузилган бўлса, ушбу механизмни истисно вариант тарзида қўллаш муҳим бўлишини таъкидламоқда.\ndata-title="Ўзбекистон ҳукумати мусодара қилинган активларни масъулият билан бошқара оладими?" data-description="
Ўғирланган ва халқаро майдонга олиб чиқиб кетилган активларни ўз мамлакатига қайтариш коррупцияга қарши глобал курашнинг муҳим воситасидир.


08 май 2021, Тошкент вақти: 00:57\nРоссиядан бошпана топишга ҳаракат қилаётган ўзбекистонлик қочқин Абдусами Раҳмонов.\n2012 йилнинг октябрида ўзбекистонлик қочқин Абдусами Раҳмоновнинг Россия ҳукумати устидан берган шикоят аризасини қондирган Инсон ҳуқуқлари бўйича Европа Суди уни иккинчи маротаба ўз ҳимоясига олди. 5 йилдан буён Россияда қочқинликда яшаётган 40 яшар бухоролик Абдусами Россия ҳуқуқ-тартибот идоралари босими остида қолмоқда. Ҳимоячилар бу йигитнинг бугунги аҳволини “чархпалакка тушган” одамникига қиёсламоқда.\n"Чархпалакка тушган одам"\n2015 йилнинг 12 март куни Инсон ҳуқуқлари бўйича Европа Суди ўзбекистонлик диний қочқин Абдусами Раҳмоновнинг Россия ҳукумати вақтинчалик қочқинлик мақоми бермаётгани юзасидан қилган шикоятини қондирди ва муҳожирга нисбатан Европа судининг 39-қоидасини қўллади.\nШу тариқа 40 яшар бухоролик диндор Абдусами Раҳмонов Страсбург суди ҳимоясига икки маротаба олинган биринчи ўзбек қочқини бўлди.\nСуд қарори тафсилотларини Озодликка гапириб берган адвокат Роза Магомедова Россия Федерал миграция хизмати устидан қилинган бу арзнинг ижобий ҳал этилиши ўзбекистонлик Абдусами Раҳмонов учун ҳаёт-мамот масаласи эканини айтди:\n- Унга вақтинчалик қочқинлик мақомини чўздиришга Россияда рад жавоби берилган эди. Вақтинчалик қочқинликни бермаслик эса уни мамлакатдан бадарға қилиб юборишга барча имкониятларни очиб беради. Шу сабабли биз ФМС ва суд қарори устидан шикоят қилдик. Гап шундаки, 24 март куни Москва шаҳар суди Басманний туман судининг Раҳмонов иши юзасидан чиқарган қарорга қилган шикоятимизни кўриб чиқади. Улар туман суди қарорини маъқуллаб берса, Абдусами ўша заҳотиёқ мамлакатдан чиқариб юборилиши мумкин. Страсбург суди қарори эса бундай ҳаракатнинг олдини олади, - деди Роза Магомедова.\nҲимоячи Абдусами тушган ҳолатни “чархпалакда айланаётган одам ”га қиёслади ва суд қарори ижобий ҳал этилса яна ФМСга қочқинлик мақомини бериш талаби билан мурожаат қилишини айтди.\nАдвокат Магомедова ўзбекистонлик Абдусами Раҳмонов қочқинлик мақоми берилмагани устидан шикоят қилиб, Страсбургнинг ижобий қарорини ололган биринчи муҳожир эканини ҳам эслатди.\nСтрасбургдаги суд бухоролик бу йигитнинг 2012 йилнинг октябрь ойида Россия ҳукумати ҳатти-ҳаракатлари устидан қилган шикояти бўйича 1000 евро маънавий зарар тўловини даъвогар фойдасига ҳал қилган эди.\n"Менга қарши қўйилаётган айбловлар - сохта"\nОзодлик билан суҳбатда Абдусами Ўзбекистонда сохта айбловлар билан таъқиб остида қолаётганини гапирар экан, унинг яқинлари ҳам қатағон қилинаётганини маълум қилди.\n- Европа суди менинг масаламда яна 39 - қоидани қўллади, яъни ҳеч қаерга чиқармаслик ва бошқа мамлакатга ҳам бериб юбормаслик. Биринчи маротаба Европа суди ҳимоясига олганида мен депортация марказида эдим – Ўзбекистонга депортация қилиш хавфи бор эди. Шунда Европа суди мана шу қоидани қўллаб мени ҳимоя қилган эди. Москва шаҳар суди менга қўйилган ноқонуний ишда қонуний айбловлар йўқ, деб озодликка чиқарган эди.\nИккинчи маротаба 39-ни қўлланилишига сабаб – менга 1,5 йилдан бери вақтинчалик қочқинлик мақомини узайтиришмаётган эди. Ўзи, укам Хумоюнжонни ноқонуний равишда ҳибсга олишганида мен Озодлик радиоси орқали ёшларимиз ёлғон айбловлар билан қамалаётгани, улар қаторида укамни ҳам қамаб қўйишганидан норози эканимни билдириб, Ўзбекистон президенти, Бош прокурори ва Олий суд ҳакамига мурожаат қилган эдим. Бу ишга ҳам мана 4,5 йил бўлиб қолди, - дейди шу давр мобайнида доимий депортация хавфи остида қолаётганини гапирган Абдусами.\nСуҳбатдош ноаниқ қочқинлик ҳолати туфайли саноқсиз маротаба Россия полиция ва ФМС бўлимларига олиб кетилгани ва сўроқ қилинганини ҳам айтди.\nАбдусами Раҳмонов Amnesty International фаоллари билан\nЎзбекистонда "ҳужрачилик"да айбланаётган бу йигит таъқиб остида бўлган давр мобайнида Москвада олий ўқув юртлардан бирида сиёсатшунослик йўналиши бўйича таҳсил олаётганини гапирди. Шунингдек, у ҳозирда Amnesty International ташкилотининг Россиядаги фаоли сифатида ўзи каби қочқинлар ҳуқуқларини ҳимоя қилаётгани маълум.\nЎзбекистон ҳуқуқ-тартибот идоралари томонидан “ҳужрачиликда” айбланиб қидирувга берилган Абдусами Раҳмоновнинг саргузаштлари тўғрисида Озодлик олдин бир неча бор хабар берган эди. Бухоролик бу йигит Ўзбекистон Жиноий Кодекси 159-моддасининг 3-банди билан Ўзбекистон Республикаси Конституциявий тузумига тажовуз қилганлик ва 244.1 моддасининг 3-банди билан жамоат тартибига хавф соладиган материалларни тайёрлаш ва тарқатишда айбланмоқда. У Тошкент томонидан ўзига қўйилаётган айбловларни рад этиб келмоқда.\nЭкстрадиция хавфи остида Москва турмаларида 7 ою 10 кун ушлаб турилган Абдусами Раҳмонов 2011 йил сентябр ойида жамоатчилик босими ортидан озодликка чиқарилган эди.


Чўккан рус кемасидаги жасадлар олиб чиқилди. Уруш хроникаси\n26 май 2022, Тошкент вақти: 04:55\nЖонли Чўккан рус кемасидаги жасадлар олиб чиқилди. Уруш хроникаси\nАсли ўзбекистонлик таниқли қўшиқчи Наргиз Зокированинг Россияга кириши 50 йилга тақиқланди. Бунга унинг Украина урушини қоралаган постлари сабаб бўлгани айтилмоқда\nРоссия ҳарбийлари сув остидаги “Москва” крейсеридан ҳалок бўлган денгизчилар жасадларини ва махфий ҳужжатларни чиқариб олишди\nРуслар Северодонецк шаҳрини эгаллашга ҳаракат қилмоқда\n"Бандера велосипедчилари" рус ҳарбийларига қарши курашмоқда\nNike ва Marks & Spencer Россия бозоридан кетмоқда\nУкраинада россиялик яна беш нафар ҳарбий ҳамда “Вагнер” хусусий ҳарбий ширкатининг уч нафар ёлланма жангчисига қарши жиноят ишлари очилди\nЕвропа Иттифоқи Украинада ишлаб чиқарилган барча товарлар учун бож тўловини бир йилга бекор қилди\nКанада Украинага АҚШда ишлаб чиқарилган М-777 гаубицалари учун 20 мингта снаряд тақдим этади\nАҚШ Молия вазирлиги Украина ҳудудига бостириб кирган Россияга валютада ташқи қарзини тўлашга имкон бераётган лицензия муддатини узайтирмасликка қарор қилди\nУкраинада ҳарбий учоқ қулаши оқибатида россиялик учувчи-снайпер, истеъфодаги генерал-майор Канамат Боташев ҳалок бўлди, дея хабар қилди ВВС рус хизмати\nУкараинада бу йил ғалла оз, экспорт муаммоли\n13 май куни Украина қишлоқ хўжалиги вазири Николай Сольскийнинг айтишича, бу йил Украинада ғалла ҳосили ўтган йилгидан анча кам бўлади.\nЧунки буғдой етиштириладиган ерларнинг ярми шиддатли жанглар давом этаётган ёки Россия ҳарбийлари томонидан ишғол қилинган ҳудудларда жойлашган.\n"Аммо биз ҳали ҳам жуда катта миқдордаги ҳирмондан умид узганимиз йўқ", деди Сольский Штутгартда, “Катта еттилик” гуруҳи қишлоқ хўжалиги вазирлари билан учрашув олдидан.\nВазир мамлакат қўшимча 30-40 миллион тонна ғалла экспорт қилишини кутаётганини айтди ва Украина ҳамда иттифоқчилари, дон экспорти учун Қора денгиз портларини очишга ҳаракат қилиши кераклигини қўшимча қилди. Шунингдек, Сольский Болтиқбўйи портлари ҳам экспорт учун потенциал логистика йўналиши бўлиши мумкинлигини таъкидлади.\nУкраинадан ўғирланган ғалла Латакия портида топилди\nУкраинадан ўғирланган ғалла ортилган “Матрос Позинич” кемаси Суриянинг Латакия портида тургани аниқланди. Бу ҳақда CNN телеканали, юк ташиш соҳасидаги манбалари ва Украина расмийларига таянган ҳолда хабар берди.\nЎрта ер денгизидаги портлар ғаллани туширишга изн бермаганидан сўнг, Россия танкери шу портга борган. Телеканал хабарига кўра, аввалига 27 апрелда танкер Қрим соҳилларида лангар ташлаган. Эртасига уни Севастополда кўришган, сўнгра у Босфор бўғозидан ўтиб, Мисрнинг Александрия портига етиб борган.\nУкраина ҳукумати Мисрни огоҳлантиргач, маҳаллий маъмурлар юкни қабул қилишмаган. Ливан пойтахти Байрутда ҳам ғаллани портга туширишга рухсат беришмаган. Шундан кейин кема Латакия бандаргоҳида пайдо бўлган.\nCNN интервью олган тадқиқотчилар ва Украина мулозимларига кўра, “Матрос Позинич” танкери Украинанинг Россия ишғол қилган ҳудудларидан олиб кетилган ғаллани сотишга уринган уч кемадан биридир.\nУкраина ғалласи ўғирлана бошланганидан сўнг Севастополдан хорижга экспорт қилинадиган ғалла ҳажми кескин ошгани айтилмоқда. Украина расмийлари даъвосича, Россия босиб олинган ҳудудлардан камида 400 минг тонна ғаллани олиб чиқиб кетган.\nЗеленский Россия ҳарбийларининг мактабларни нишонга олганини қоралади\nЗеленский шунингдек, Россиянинг Чернигов ва Кременчукдаги ҳужумлари ҳақида гапириб, Россия тактик жиҳатдан мағлубиятга учради, лекин буни тан олгиси келмаяпти деб таъкидлади:\n"24 февралдан бери давом этаётган жанговар ҳаракатлар давомида Россия қўшинлари 570 та соғлиқни сақлаш муассасасини вайрон қилди. 101 касалхона бутунлай вайрон бўлди. Бу нима дегани? Бу аҳмоқлик, бу ваҳшийлик, бу Россиянинг ўзини ўзи давлат сифатида йўқ қилиши ҳамдир. Илгари кимдир уларни дунёдаги маданиятли халқлардан бири деб ҳисоблаган. Бугун босқинчилар Полтава вилояти, Кременчук шаҳрига зарба беришди. Яна заводга зарба беришди. Оқибатда одамлар бензинсиз қолди. Улар ҳақиқатан ҳам касал".\nУкраина иккинчи йирик шаҳар - Харков атрофидан ўз қўшинларини олиб чиқиб кетар экан, Россия жанг майдонида яна бир муваффақиятсизликка учради. Бу Кремл қўшинлари бир ойдан кўпроқ вақт олдин Киев ва мамлакат шимоли-шарқидан сиқиб чиқарилганидан кейин Украина эришган яна бир ғалабадир.\n"Россиянинг стратегик мағлубияти аллақачон бутун дунёга ва ҳатто улар билан яқин алоқада бўлганларга ҳам аён бўлиб улгурди. Россияда буни тан олиш учун ҳали журъат йўқ. Улар қўрқоқ. Улар ҳақиқатни ракета ва артиллерия зарбалари ортига яширишга ҳаракат қилмоқда. Бизнинг вазифамиз бу урушда ўз мақсадларимизга эришмагунимизча жанг қилишдан иборат. Бу мақсад - еримизни, халқимизни озод қилиш ва хавфсизлигимизни таъминлаш мақсади”, деди Владимир Зеленский.\nРоссия Украинадаги ҳаракатларини уруш, деб тан олмайди ва Украина ҳудудини эгаллаш ниятида эмаслигини даъво қилади. Кремл наздида бу - жанубий қўшнисидаги хавфли миллатчилар - неонацистларни қўлга олиш кўзланган "махсус амалиётдир".\nUNICEF: Украинада биргина апрель ойида 100 га яқин бола ўлдирилган, реал рақамлар бундан катта бўлиши мумкин\nБМТ Болалар фонди бўлмиш UNICEF ташкилоти вакили Умар Абди БМТ Хавфсизлик кенгашининг 12 майдаги йиғилишида шундай баёнот берди.\n“Яраланган ёки ҳуқуқлари поймол қилинган болалар сони янада кўп, миллионлаб бола уйини тарк этишга мажбур бўлди”, дейилади ЮНИСЕФнинг “Украина болалари тинчликка муҳтож” дея сарлавҳаланган баёнотида.\n“Украин болалари ўз уйларидан узилишди, меҳрибон кишиларидан айро қолишди, ҳарбий ҳаракатлар ҳудудида қолиб кетишди. Уларнинг мактаблари вайрон қилинди, уларнинг тирик қолиши учун ниҳоятда зарур инфратузилма, жумладан касалхоналар, сув таъминоти ва канализация тизимлари яксон бўлди. Украин болалари бизга “ўз оилаларимиз бағрига, қадрдон юртимизга қайтишни, мактабга боришни ва ҳовлида ўйнашни истаймиз”, деб айтишади. Болалар азоб-уқубатларга чидамли бўлишади, бироқ улар бунақа синовга тутилмасликлари керак. Шусиз ҳам катта қурбон беришди. Биз бу уруш болаларни келажагидан маҳрум этмаслиги учун мумкин бўлган барча ишни қилишимиз лозим”, деди Умар Абди.


21.07.20 13:54\tmsk\nАлексей Беленков . Fctomtomsk.ru сайти видеотасвиридан кадр\nХалқаро футбол федерациясининг (ФИФА) бахс-мунозараларни ҳал этиш палатаси «Навбаҳор» клуби зиммасига россиялик тренер Алексей Беленков учун 30 кун ичида $520 минг тўлаш мажбуриятини юклади. Бу ҳақда Championat.Asia хабар беради.\nКомпенсация тўлови амалга оширилмаган пайт ФИФА клубга нисбатан жазо чораларини қўллайди, жумладан клуб очколаридан маҳрум бўлиши ва халқаро футбол мусобақаларидан четлатилиши мумкин.\nБеленков 2018 йил октябрда «Навбаҳор» клубининг бош тренери Андрей Канчелькисга ёрдамчи сифатида таклиф қилинган. Мутахассис билан мавсум охиригача, узайтирилиши мумкин шароитида шартнома имзоланади. Кейин шартнома 2023 йилгача узайтирилади. Бироқ, клуб 2019 йили Беленьков билан хайрлашмоқчи бўлади. Россия тренерининг адвокатлари Наманган клубига $150 минг компенсация тўлашни таклиф этадилар, лекин клуб бунга рози бўлмайди. Оқибатда Беленьков ФИФАга шикоят аризаси билан мурожаат қилади.\n«Навбаҳор» футбол клуби Ўзбекистон чемпиони, мамлакат Кубогининг уч карра соҳиби ҳисобланади. Кейинги пайтда клуб бир неча бор матбуот диққатини ўзига жалб қилди. 2019 йил февралда Ўзбекистон футбол ассоциацияси «Навбаҳор»нинг бош мураббийи Илхомжон Мўъминжоновни дисквалификация қилди, кейинчалик Азиз Турғунбоев транферидаги регламентнинг бузилиши сабаб бош директор ва унинг ўринбосари ишдан четлатилди. Орадан икки ой ўтиб Мўъминжонов келишув матчларини ўтказганликда айбланди. Июнь ойида эса «қониқарсиз натижалар» сабаб Канчельскис истеъфога жўнатилди. Бироқ, икки ойдан сўнг бош тренер яна Наманганга қайтди ва «Навбаҳор» клуби билан уч йиллик шартнома имзолади.


Жаҳон 07:54 / 21.02.2019 7745\nВенесуэланинг яна бир юқори лавозимли мансабдор шахси ўзини вақтинчалик президент деб эълон қилган, мамлакат парламенти спикери Хуан Гуайдо томонга ўтди. Бу ҳақда АҚШ президенти маслаҳатчиси Жон Болтон маълум қилди.\nМаълумотларга кўра, Гуайдо томонга Венесуэланинг БМТдаги ҳарбий атташеси – полковник Педро Чиринос ўтган.\nАввалроқ мамлакатнинг Вашингтондаги ҳарбий атташеси Хосе Луис Сильва Гуайдони қонуний президент деб тан олиб, қолган ҳарбийларни ҳам ундан ўрнак олишга чақирган.\nБу орада Пуэрто-Рикодан 20 тонна гуманитар ёрдам ортилган юк кема Венесуэла томон йўл олди. Бу ҳақда Гуайдо маълум қилди.\nУ твиттердаги хабарда гуманитар юкни “озодлик билан лиқ тўла контейнерлар” деб атаган.\nВенесуэла ҳукумати 20 февралда Фалькон штатида Аруба, Бонайре ва Кюрасао орол-давлатлари билан ҳаво ва денгиз чегараларини ёпиб қўйганини ва бу ороллардан шхуна ҳамда самолётлар қабул қилиниши тўхтатилишини эълон қилганди.\nКюрасао оролида Венесуэла учун Европа Иттифоқидан гуманитар ёрдамни тўплаш бўйича учинчи марказ ташкил этилган бўлиб, қолган иккитаси Кукута (Колумбия) ва Рораймада (Бразилия) жойлашган.\nОхирги кунларда Гуайдо АҚШ ва Европа Иттифоқи томонидан тўпланган гуманитар ёрдамни Венесуэлага етказиш масаласини ҳал қилишга уринмоқда. Мамлакат президенти Николас Мадуро эса бу юкларни ўтказмасликка ҳаракат қилмоқда.\n23:21 / 19.05.2019 7688


«Yoshlar – kelajagimiz» жамғармасининг миллиардлари қаерга сарфланади?\n«Yoshlar – kelajagimiz» жамғармасининг миллиардлари қаерга...\n18.08.2018 19:26 0 2204\nЎзбекистон ёшлар иттифоқи ҳузуридаги «Yoshlar – kelajagimiz» жамғармаси фаолиятини ташкил этиш чора-тадбирлари тўғрисидаги Вазирлар Маҳкамаси қарори қабул қилинди.\nҚарор билан «Yoshlar – kelajagimiz» жамғармаси тўғрисидаги низом тасдиқланди. Бу ҳақда Адлия вазирлигининг «Ҳуқуқий ахборот» канали хабар берди.\nТадбиркорларга қуйидаги шаклдда молиявий ёрдам кўрсатиш Жамғарманинг асосий вазифаси ҳисобланади:\n— лойиҳаларни амалга ошириш учун тижорат банклари орқали йиллик 7 фоиз ставка билан имтиёзли кредит ва мол-мулкни лизингга бериш;\n— тижорат банклари кредит миқдорининг 50 фоизигача, аммо 1 млрд. сўмдан ошмайдиган миқдорда Жамғарма кафиллигини бериш;\n— лойиҳаларда улар қийматининг 50 фоизидан кўп бўлмаган миқдорида иштирок этиш;\nуй хўжаликлари учун 20 тагача парранда ва қуён боласи, 5 та майда ва 2 та йирик қорамол сотиб олишга кўмаклашиш.\nШунингдек, Жамғарма «Yosh tadbirkorlar» коворкинг-марказлари ва «Yoshlar mehnat guzari» комплекслари қурилишининг 30 фоизигача бўлган қисмини молиялаштиради.\nЖамғарма маблағларидан имтиёзли кредитлар бериш ва мол-мулкни лизинга бериш, тижорат банкларига молиявий ресурслар тақдим этиш, кафилликлар билан боғлиқ тўловларни тўлаш ва бошқа бир қанча мақсадларда фойдаланилади.\nЭслатиб ўтамиз, Ўзбекистон Республикаси Президенти Шавкат Мирзиёев 2018 йил 27 июнь куни «Yoshlar – kelajagimiz» Давлат дастури тўғрисида»ги фармонни имзолаганди. Ушбу фармон билан республика бюджетидан 2018 йил июлда, 1 октябргача ва 1 декабргача тенг улушларда 500 миллиард сўм миқдорида беғараз молиявий ёрдам ажратилган эди.\nЁшлар иттифоқи Yoshlar – kelajagimiz


Амалга оширилиши учун лицензиялар талаб қилинадиган фаолият турларининг Рўйхати (ЎзР ОМ 12.05.2001 й. 222-II-сон қарорига 1-илова) | Лицензиялаш. Рухсат бериш тартиб-таомиллари | Ўз кучини йўқотган ҳужжатлар | Хўжалик ва тадбиркорлик фаолиятининг умумий масалалари | ЎзР КонунчилигиМаълумотлар тизими «Амалга оширилиши учун лицензиялар талаб қилинадиган фаолият турларининг Рўйхати (ЎзР ОМ 12.05.2001 й. 222-II-сон қарорига 1-илова)» | NRM.uz\nЎзР Конунчилиги/ Хўжалик ва тадбиркорлик фаолиятининг умумий масалалари/ Ўз кучини йўқотган ҳужжатлар/ Лицензиялаш. Рухсат бериш тартиб-таомиллари/ Амалга оширилиши учун лицензиялар талаб қилинадиган фаолият турларининг Рўйхати (ЎзР ОМ 12.05.2001 й. 222-II-сон қарорига 1-илова)\n2001 йил 12 майдаги\nАмалга оширилиши учун лицензиялар талаб\nқилинадиган фаолият турларининг\nҚурол-яроғ ва унинг ўқ-дориларини, ҳимояланиш воситаларини, ҳарбий техникани, уларнинг эҳтиёт қисмлари, бутловчи қисмлари ва приборларини, агар улардан бошқа тармоқларда фойдаланилмаса, шунингдек уларни ишлаб чиқариш учун махсус материалларни ва махсус асбоб-ускунани ишлаб чиқиш, ишлаб чиқариш, таъмирлаш ва реализация қилиш.\nПортловчи ва заҳарли моддаларни, уларни қўллаган ҳолда материаллар ва маҳсулотларни, шунингдек портлатиш воситаларини ишлаб чиқиш, ишлаб чиқариш, ташиш, сақлаш ва реализация қилиш.\nФуқаровий ва хизмат қуролини ҳамда унинг ўқ-дориларини ишлаб чиқариш, таъмирлаш ва реализация қилиш.\nЁнғинга қарши автоматика воситаларини, қўриқлаш, ёнғиндан дарак берувчи ва ёнғиндан сақлаш сигнализацияларини лойиҳалаштириш, монтаж қилиш, созлаш, таъмирлаш ва уларга техник хизмат кўрсатиш.\nИонлаштирувчи нурланиш манбалари муомаласи соҳасидаги фаолият.\nАхборотнинг криптографик ҳимоя воситаларини лойиҳалаштириш, ишлаб чиқиш, ишлаб чиқариш, реализация қилиш, таъмирлаш ва улардан фойдаланиш.\nГиёҳвандлик воситаларини, психотроп моддаларни ва прекурсорларни олиб кириш (олиб чиқиш), сақлаш, реализация қилиш (бериш), тақсимлаш, ташиш, ишлаб чиқиш ва ишлаб чиқариш, тайёрлаш, йўқ қилиб ташлаш, гиёҳвандлик воситаларидан, психотроп моддалардан ва прекурсорлардан илмий ва ўқув мақсадларида, ишлаб чиқариш эҳтиёжлари учун, шу жумладан тиббиётда ва ветеринарияда фойдаланиш, шунингдек таркибида гиёҳвандлик моддаси бўлган ўсимликларни илмий мақсадларда етиштириш.\nГиёҳвандлик воситаларини ва психотроп моддаларни ишлаб чиқариш ҳамда тайёрлаш билан боғлиқ бўлмаган саноат мақсадларида етиштириш, олиб кириш (олиб чиқиш), қайта ишлаш, сақлаш, реализация қилиш (бериш), олиш ва ташиш.\nХавфи юқори бўлган объектларни ва потенциал хавфли ишлаб чиқаришларни лойиҳалаштириш, қуриш ҳамда улардан фойдаланиш.\nАрхитектура-шаҳарсозлик ҳужжатларини ишлаб чиқиш.\nҚурилиш лойиҳаларининг экспертизасини ўтказиш.\nБаландликларда саноат альпинизми усуллари орқали таъмирлаш, қурилиш-монтаж ишларини бажариш.\nАвтомобиль транспортида йўловчиларни ва юкларни шаҳарда, шаҳар атрофида, шаҳарлараро ва халқаро йўналишлар бўйича ташиш.\nТелекоммуникациялар тармоқларини лойиҳалаштириш, қуриш, улардан фойдаланиш ва уларга хизмат кўрсатиш.\nНефть, газ ва газ конденсатини қазиб олиш, қайта ишлаш ҳамда реализация қилиш.\nҚимматбаҳо ва нодир металларни, қимматбаҳо тошларни қазиб олиш.\nНефть маҳсулотларини (автобензин, авиабензин, экстрабензин, дизел ёнилғиси, авиакеросин, мазут, печка қорамойи, нефть битуми, шунингдек техник мойлар ва мойлаш материалларини) реализация қилиш, бундан заводда идишларга қадоқланганлари мустасно.\nИстеъмол ва техник этил спирти, алкоголь маҳсулоти (бундан табиий вино мустасно) ишлаб чиқариш.\nБанклар томонидан чет эл валютасида операциялар ўтказиш.\nҚимматли қоғозлар бланкаларини ишлаб чиқариш.\nҚимматли қоғозлар бозоридаги профессионал фаолият.\nСуғурталовчиларнинг ва суғурта брокерларининг суғурта фаолияти.\nЛотереялар ташкил этиш.\nБожхона омборини таъсис этиш.\nБожсиз савдо дўконини таъсис этиш.\nБожхона режимида омборхона - "эркин омборхона" таъсис этиш.\nНодавлат таълим хизматлари кўрсатиш соҳасидаги фаолият.\nАудиовизуал асарларни, фонограммаларни ва ЭҲМ учун яратилган дастурларни такрорлаш.\nКонцерт-томоша фаолиятини амалга ошириш.\nАлкоголь маҳсулотларининг улгуржи савдоси.\nТамаки маҳсулотлари ишлаб чиқариш.\nМикрокредит ташкилотлари фаолияти.\nПиротехника буюмларини (ҳарбий мақсаддаги маҳсулотлардан ташқари) ишлаб чиқиш, ишлаб чиқариш, ташиш, сақлаш, реализация қилиш, улардан фойдаланиш, уларни йўқ қилиш ва утилизация қилиш.\nКредит бюролари фаолияти.\nВазирликлар, идоралар ва ташкилотлар ҳарбий хизматчилари ҳамда ходимларининг тасдиқланган намунадаги формали кийим-боши савдоси бўйича фаолият.\nҚимматбаҳо металлардан ва қимматбаҳо тошлардан заргарлик буюмларини ҳамда бошқа буюмларни ишлаб чиқариш.\nХусусий бандлик агентликларининг Ўзбекистон Республикасидан ташқаридаги ишни қидираётган шахсларни ишга жойлаштириш бўйича фаолияти.\nМоддий маданий мероснинг кўчмас мулк объектларини асрашга доир фаолият.\nТўлов тизимлари операторининг фаолияти.\nТўлов ташкилотларининг фаолияти.\nХусусий нотариал фаолият.\nАтом энергиясидан фойдаланиш соҳасидаги фаолият.\n"Ўзбекистон Республикаси қонунлар тўплами", 2002 й. 2-сон


Ҳамёнбоп камерафонлар жанги: Xiaomi Mi A1 ва Honor 7X - Terabayt.Uz\nXiaomi ҳамда Google компаниялари тақдим қилган Xiaomi Mi A1 ҳамёнбоп смартфони арзон бўлиш баробарида, кучли камерафон ҳам ҳисобланади.\nИшлаб чиқарувчи бош камера пикселининг 1,25 мкм.га ошгани, бу эса ҳозирги одатий сенсорлардан ёруғликни 56% га яхшироқ қабул қилиши ва натижада, сурат янада ёрқин чиқишини алоҳида қайд этган. Муҳим жиҳати бу гаджетда 4К сиғимли видео суратга олиш мумкин.\nXiaomi Mi A1 2 талқинда ишлаб чиқарилади. Унинг 4+64 ГБ талқини 12 сентябрдан 230 АҚШ долларидан сотувга чиқарилган. Бугун юртимизда ушбу девайс 2 091 000 сўмдан сотилмоқда.\nHuawei компанияси бир неча кун аввал Хитойда Honor 7X смартфонини тақдим қилган эди. Huawei Honor 7X 5,93 дюймли Full HD+ (2160 х 1080 пикселли), 2.5D эффектли қайрилма экрани билан ўзига хос. Шунингдек, унинг камера имкониятлари ҳам юқори.\nБош камера учун 16+2 Мп сенсорлар ҳамда селфи-камерага 8 Мп сиғимли сенсор танланган. Унинг селфи камерасининг ўзига хослиги -- "Портрет" режимини қўллаб-қувватлашида. Бироқ, унинг бош камераси 4К эмас, FullHD видео суратга олади.\nHuawei Honor 7X девайсининг энг арзони (32 ГБ) халқаро бозорда 230 АҚШ долларидан сотилмоқда.\nҚуйидаги суратлар сифатига ўзингиз баҳо беринг:\n#камерафон #Honor 7X # Xiaomi Mi A1


Kutubxona - Xoldor Vulqon. Yolgʻiz yoʻlovchi (hikoya) / Kiril\nSiz shu sahifadasiz: Xoldor Vulqon. Yolgʻiz yoʻlovchi (hikoya) / Kiril\nМуаллиф Xолдор Вулқон\nАсар номи Ёлғиз йўловчи (ҳикоя)\n- Xолдор Вулқон\nЁлғиз йўловчи (ҳикоя)\nҚор ёғмоқда. Гох қиялаб, гохо чирпираб, гохо тўзғиб, сассиз - садосиз, жимгина ёғаётир у. Оппоқ қор учқунлари аро худди сон - саноқсиз метеоритлар ичра йўртиб бораётгандайман. Мен шундай кетиб бораяпман. Шунчаки, мақсадсиз, ёлғиз бир ўзим тентираб «Гренобл»;дан «Дон Милс»; кўчаси тамон бормоқдаман. Бўралаб ёғаётган қорда ботиний хотиржамлик, ёлғизлик, чексиз етимлик, мангу ва махзун, адоқсиз бир қўшиқ бордай, қор ёруғидан руҳим зулматлари ёришаётгандай туюлади гўё. Бу қорли йўлларнинг кимсасизлиги нақадар яхши! - ҳаёлимдан ўтказаман мен. Негаки, мен одамлардан тамоман бездим. Тропик чангалзорлар аро оқувчи Амазонка дарёсидаги «Пирания»; деб номланган қонхўр балиқлар каби кўзларини чақчайтирган кимсаларнинг қилвир фитналаридан, адолатсиз, ноҳақ фисқу - фасодларидан, саёз, тузсиз суҳбатлардан чарчадим, ҳолдан тойдим, тинкам қуриди. Олий иморатлару вайроналарга, туғуриқхонаю қабристонларга бир хил ёғувчи шоху гадога баробар қорнинг оппоқ учқунларига беланиб негадир мен каби киндик қони томган Диёрига қайтолмай ҳасратда кетган шох ва шоир Заҳириддин Муҳаммад Бобурни эсладим.\nХазонни гулга зидлаб тазод санъатини қўлларкан, шоир ўзи ошиқ бўлган Оллохга тавалло қилиб унинг васлига интилиб бу йўлда чеккан жабру ситамларидан зорланади, ёрининг шафқат қилишини сўрайди. (Чехраи зардим - сарғайган юзим демоқчи)(Зарғалдоқ - сариқ қуш. Зардоб - зард об яни сариқ сув. Зар - олтиннинг сариқлигига ишора)\nСен гул каби яшнаб мени васлинга зор қилишингни қўймадинг. Мен эса новдадан узилган кузги япроқ каби пойинга бош урдим яъни саждага бош қўйдим - дейди ҳазрати Бобур.\nТўлейим шумлиги ончаки, ахтари бахтим (Ахтар - юлдуз, бахтим юлдузи) топилмайди. Фалак авроқини (Осмон варақларини) Дафтардек варақласам ҳам.\nКузги хазонлар каби қизарган қонли кўз ёшларим ва сарғайган юзимдан эл танаффурда яъни, нафратда. Биҳамдиллаҳ - Оллохга ҳамдлар бўлсинки, улусдан яъни, одамлардан ўзимни қутқардим. Заҳириддин Муҳаммад Бобур бир нарса қилиб одамлардан ўзини қутқариб олишга муваффақ бўлгани учун Яратганга шукроналар келтиради.\nУлуснинг таъни - таърифи яъники, одамларнинг таънаю маломати билан таърифу мақтовлари мен учун аҳамиятсиз. Мен дунёда яшамадим балки, умр бўйи уриниб - суриниб ўзимни яхши -ёмон орасидаги тирик коридордан ўтказдим ҳалос - дея ғазалини итмомига етказади саркарда шоир. Мен эса ҳамон қор учқунлари аро боравераман. Майли, зулматда ёғаётган қор янада кучайсин. Майли, «Флеминг Дон Парк»; ўрмонларидан бўрилар галаси чиқиб мени ғажиб ташласин. Пасткаш, қўрқоқ кимсаларга - бактерияларга, майда микробларга талангандан кўра бўриларга ем бўлиш шараф!Фақат йўлимдан одамзод чиқмаса бўлгани! Сен эса менга эътибор бермай ёғавер, қадрдоним Қор! Сен ёққан саринг дилдаги қонталаш жарохатлар ҳам кўмилиб бораётганга ўхшайди. Ҳа, сен худди жарохатга боғланган докадай оқариб боряпсан. Мен сенинг чирпираб учаётган оппоқ зарраларинг аро кетаверсам, кетаверсам, кетаверсам, кетаверсам, ва охири чарчаб йиқилсам, музлаб қолсам, одамлардан қутулсам, ҳалос бўлсам. Сен тўхтовсиз ёғиб мени кўмиб юборсанг. Ҳатто бола - чақаларим тошфонар кўтариб тун бўйи изласалар ҳам топа олишмаса. Мангу йўқ бўлиб кетсам. Сен эса яна ҳеч нарса бўлмагандай ёғаверсанг, ёғаверсанг, ёғаверсанг, ёғаверсанг.\n"http://www.kutubxona.com/wiki/index.php?title=Xoldor_Vulqon._Yolgʻiz_yoʻlovchi_(hikoya)_/_Kiril&oldid=14009" dan olindi


Қозоғистонда ўз жонига қасд қилиш кўпаймоқда\nЖаҳон соғлиқни сақлаш ташкилоти “эртанги кунга ишончи йўқ” қозоғистонлик ёшлар ўртасида ўз жонига қасд қилиш эпидемия даражасига етганини маълум қилди.\nСоғлом ҳаёт тарзини шакллантириш миллий маркази директори Казбек Тўлебоевнинг айтишича, Қозоғистон 17-19 ёшлилар ўртасида ўз жонига қасд қилиш бўйича дунёда биринчи ўринда турибди. Шунинг учун ЖССТ мамлакатда ёшлар суициди бўйича эпидемия эълон қилган.\nЎз жонига қасд қилувчилар сони ҳар 100 минг кишига 20 ва ундан ортиқроқ тўғри келса, мутахассислар бу ҳолатни суицид эпидемияси, дея атайди. Қозоғистонда эса 100 минг кишига 30 та, баъзи ҳудудларда эса 60 та ўз жонига қасд қилувчи ёшлар тўғри келиши аниқланди. Ёшларнинг иқтисодий масалада дуч келаётган қийинчиликлари уларнинг ўз жонига қасд қилишига олиб келаётган асосий сабаб сифатида кўрилмоқда.\n“Иқтисодий масалада дуч келаётган қийинчиликлар оқибатида ёшлар тушкунликка тушиб, ўз жонига қасд қилаётганлар кўпаяётгани ҳақидаги маълумотларда жон бор, - дейди ёш таржимон Алия. - Ҳозир шаҳарда ўртача ойлик маош 50-60 минг тангани ташкил этади. Бу Қозоғистон шароитида нормал яшаш учун оз пул. Ёшларнинг асосий қисми эса ҳалигача чекка ҳудудларда яшайди. Уларнинг олаётган маоши ёки стипендияси эса кулгули. Ёшларнинг ишга жойлашиши, яхши маош олиб уйли-жойли бўлиб кетиши камдан-кам учрайди. Тўғри, ҳозир уларга уйни ипотека кредитига олиш таклиф қилиняпти. Аммо ҳар ойда тўланадиган кредит фоизлари ёшлар чўнтагига тўғри келмайди”.\nУнинг сўзларига кўра, университетда бирга ўқиган дўсти ҳам ҳаётдаги моддий қийинчиликлар олдида ожиз қолиб, ўз жонига қасд қилмоқчи бўлган.\n“Қозоғистонда пулсиз одам ҳеч кимга керак эмас. Унга жамиятда худди кераксиз буюмдек муносабатда бўлинади. Бу ҳолатдан тушкунликка тушган дўстим ўз жонига қасд қилмоқчи бўлганида, уни тўхтатиб қолишди. Ўзим ҳам яқинда ишга жойлашдим, маошим ўртача. Шунга қарамай, яқин келажакда уйли-жойли бўлиб кетишимга кўзим етмайди”, - деди Алия.\nЎзбекистон талаба Нодир ҳам ўз мамлакатида ёшлар ўртасида ўз жонига қасд қилиш ҳолатлари учраб туришини айтади. Бу ҳолатнинг келиб чиқиш сабаблари эса қозоғистонлик ёшларникидан фарқ қилади.\n“Ўзбекистонлик ёшлар орасида маҳаллий урф-одатлар, эскирган қарашларга бардош бера олмаслик, эри ёки унинг яқинлари томонидан зўравонликка чидай олмай, ўз жонига қасд қилиш ҳолатлари учраб туради. Лекин бу кенг кўламда эмас. Ўзбекистонда ҳам иқтисодий ривожланиш тезланишиб, одамлар ҳаёт суръатига ета олмай қолганда Қозоғистондаги каби жонига қасд қилишлар кўпайиши мумкин”, - дейди Нодир.


“Дунё бўйича 2017 йилда террорчилар қўлидан 33 минг киши ҳалок бўлди” - Халқ сўзи\n“Дунё бўйича 2017 йилда террорчилар қўлидан 33 минг киши ҳалок бўлди”\n10:05 02 Июнь 2018 Дунё\n“Ислом давлати” ва “Ал-Қоида” террорчилик гуруҳлари бирлашишлари мумкин. Бу ҳақида ШҲТ Минтақавий аксилтеррор тузилмаси ижрочи директори Евгений Сисоев РФнинг Красноярск шаҳрида бўлиб ўтган аксилтерор форумида айтиб ўтди.\nУнинг фикрича, прогноз қилинаётган таҳдидлар қаторида “Ислом давлати” ва “Ал-қоида” террорчилик потенциаллари ўзининг дунёдаги мудроқ ва фаол бўлинмаларини қамраб олишга қодир бўлган ягона тармоқ доирасида бирлашиш имконияти истисно этилмаяпти. У бу оператив вазиятнинг янги элементи деб атаган.\nЕвгений Сисоев илгари Яқин Шарқда жанг қилган катта миқдордаги жангарилар Афғонистонда йиғилганини таъкидлади. “Улар ўз фаолиятини давом эттиришга тайёр. Бугун ИД Европа, Марказий ва Жануби-шарқий Осиё, Россияга гуруҳлар ташлашга тайёрланмоқда”, деди у.\nУнинг қайд этишича, бундай гуруҳлар қўлбола портловчи қурилмалар, совуқ қуроллар ва транспортдан фойдаланган ҳолда исталган йирик мегаполисларни ҳужум нишонига айлантириш тактикасини тез-тез синовдан ўтказаяпти.\nСисоевнинг маълумотларига кўра, 2017 йилда террорчилар қўлидан дунё бўйича 33 минг киши ҳалок бўлди. 2014 йилдан бери ҳаммаси бўлиб 152 минг киши жабрланди. Ҳар йили ўртача 1600 та террорчилик ҳаракати амалга оширилмоқда. Сурияда террорчилик ўчоқларининг муваффақиятли йўқ қилиниши тирик қолганларни бошқа жойларга қочишга ва уларнинг раҳбарларини хориждаги шохобчаларини фаоллаштиришга мажбур қилди.\nЭслатиб ўтамиз, Красноярскда кеча “Хавфсизликнинг замонавий тизимлари - Аксилтеррор” Бутунроссия махсус форуми бошланди ва бугун ўз ниҳоясига етади.


Асрор Мўмин. Оқ чўққилар доим уйғоқдир - www.ziyouz.uz\nБош саҳифа Илм ва фанАдабиётАсрор Мўмин. Оқ чўққилар доим уйғоқдир\nБолқор халқининг таниқли шоири Қайсин Қулиев халқимизнинг катта дўсти, юртимиз ва адабиётимизнинг шайдоси эди. У юртимизда ўтказиладиган халқаро маданий тадбирларда мунтазам равишда қатнашарди. Чунки халқимизнинг бой маданий меросини чуқур қадрларди.\n— Самарқандда, халқ даҳоси яратган меъморчилик дурдоналарини томоша қилар эканман, бир нарсадан хижолат бўлдим ва ўкиндим, — деган эди у илк бор қадимий шаҳримизни кўриб қайтгандан сўнг. — Дунёда олтмиш йилча яшаган туркий тилда ёзувчи шоир ҳалигача Самарқандни кўрмаган бўлса, кечириш мумкинми, ахир. Йўқ. Регистон майдони, Гўри Амир, Шоҳизинда, Бибихоним мадрасаси каби санъат ва меъморчилик обидалари қайси мамлакатда бор? Мен Тожмаҳални, Қизил Фротни кўрганман, дунёдаги бошқа архитектура ёдгорликларини томоша қилганман. Лекин Самарқанддаги обидалар ҳаммасидан зиёда.\nУ адабиётимизни ҳамма жойда ибрат намунаси сифатида кенг тарғиб қиларди.\n– Ўзбек шеърияти — жаҳон аҳамиятига молик шеърият. Улуғ Алишер Навоий ижоди фикримнинг ёрқин исботидир, — деган эди Қайсин оға бир учрашувда.\nҲа, Қайсин Қулиев ҳар сафар Алишер Навоий даҳоси олдида таъзим қиларди, унинг асарларини жаҳон маданиятининг дурдоналари деб биларди. Ўзига замондош ўзбек адиблари — Ойбек, Ғафур Ғулом, Мақсуд Шайхзода, Зулфия, Шукрулло, Абдулла Орипов билан дўстлик алоқаларини ўрнатганди. У адибларимизнинг асарларини аслиятдан ўқиш ниятида ўзбек тилини мустақил равишда бир қадар ўрганганди. Умуман олганда, у барча шоирларни оға-инисидай, туғишганидай яхши кўрарди. Таниқли ёзувчи Чингиз Айтматов таъбири билан айтганда, Қайсин Қулиев юрагида Пушкин, Лермонтов, Есенин, Низомий, Фузулий, Пастернак, Верхари… яшарди. Ҳамиша у дунё шоирлари билан ва ўзининг ҳам шоир эканлигидан фахрланарди.\n– Инсон ўзининг тилида яратилаётган адабий ютуқларидангина эмас, балки бошқа тилларда сўзлашувчи қаламкаш дўстларининг муваффақиятларидан ҳам қувониши лозимдир. Буни мен ажиб фазилатлардан бири ҳисоблайман, — дея ўз адабий дунёқарашини ифодалаганди шоир. Шундай ажиб фазилат эгаси бўлган юртдошларимиз Қайсин Қулиев ижоди билан таниш ва унинг шеър-достонларини севиб мутолаа қиладилар.\nАёлни мадҳ этди Шарқнинг шоири,\nУмумбашар бундан яхши хабардор.\nУ шаҳло кўзларнинг бўлиб асири,\nОҳу кўзларига менгзади илк бор.\nМен улуғ Ҳофизнинг ўзи билан ҳам,\nНафис мушоира бошлардим рўй-рост.\nАгарда севгилим, қачондир топсам,\nСенинг кўзларингга муносиб қиёс.\nҚайсин Қулиев Россия Федерациясининг Кабардин-Болқор Республикасидаги Чегем туманида 1917 йил 1 ноябрь куни дунёга келди. Унинг шоирлик иқтидори камол топишида болқор халқ шоири Козим Мечиевнинг сезиларли ҳиссаси бор. Чунки Қайсин ўспиринлик даврида кекса шоир хонадонига тез-тез келар ва ундан маслаҳатлар олиб турарди. Бунинг самараси ўлароқ, Қайсиннинг биринчи шеърлар китоби 1940 йилда «Ассалом, тонг» номи билан болқор тилида босилиб чиқди. Айниқса, унинг 1942 йилда ёзган «Тоғлик эканимдан доим кўксим тоғ» деб номланган шеъри адабиёт ихлосмандлари даврасидагина эмас, окопларда аскарлар томонидан ҳам қўлма-қўл ўқилди. Шу боис Доғистон халқ шоири Расул Ҳамзатов «Мен шеъриятда эндигина қадам ташлаётган давримдаёқ Қайсин Қулиев буюк шоирлардан бири эди» деганда айни ҳақиқатни айтганди.\n– Шеърият икки карра кучлидир, агар у ижодкорнинг шахсий намунаси билан мустаҳкамланган ва юрак қони билан суғорилган бўлса, — деган эди Қайсин Қулиев. — Шоир она-Ватани учун оғир дамларда олдинги сафларда бўлиши керак. Қўрқоқлик ва лоқайдлик шоирларга ёт хислатдир.\nСўзи билан иши бир Қайсин Қулиев Иккинчи жаҳон уруши бошланиши билан она-Ватан ҳимояси учун кўнгиллилар қаторида фронтга отланди. Жангларда икки марта оғир яраланди, госпиталда даволаниши билан докторлар тақиқлашларига қарамай яна фронтга йўл олди. 1944 йилда болқор халқи асоссиз равишда ўз юртидан мажбуран кўчирилди. Шу муносабат билан Қайсин Қулиев ҳам фронтдан қайтарилди. Лекин унга ўз юртида яшашга ҳам рухсат этилди. Шоир эса, юртдошлари изидан Қирғизистон пойтахти сари йўлга тушди.\nДучор бўлса хешим, қўшним балога,\nМен ҳам тайёрдурман ўша жафога.\nХалқи бошига тушган бу кулфатни шоир кейинчалик шеърларида, «Чегемда Лайлога сўйлаганларим» достони (1975) ва «Қиш эди…» насрий асарида (1985) ўкинч билан қаламга олди. Ўша вақтда эса, юртдошлари сари ошиқаётган шоир дардларини қуйидаги тўртликка жойлади:\nЯраланган бўри судралар,\nЎт-ўланда қолаётир қон.\nОвчи эса изма-из борар…\nМени шундай топасиз осон.\nШоир ўзи таъкидлагандай, халқи томонда туриб ижод қилди, ҳақиқат қарор топиши учун курашди. Ниҳоят, адолат тикланди. Болқорларнинг Чегем водийсига қайтишига рухсат берилди. Қайсин Қулиев учун энг азиз неъмат — Чегем водийсида осойишта ижод нашидасини сурадиган кунлар келди.\nАйтсалар: «О Қайсин, тарк этгин тоғни,\nОлтин қаср берамиз, даври даврон сур».\nДейман: «Не қиламан бундай чорбоғни,\nЧўпонга олтин-дур қийматсиз эрур».\nМайли, тоғлар аро юрайин қашшоқ,\nБой бўлгандан кўра муҳожирликда.\nЁлғиз оёқ йўлда ютай чанг-тупроқ,\nҒорда тунай, лекин яшай ҳурликда.\nШоирга шарт эмас тўкин дастурхон,\nУ тоғлар қўйнида туйса бас шуур.\nБургутга кўрк эмас, керак куч-осмон,\nТоғликка зар эмас, озодлик зарур.\nШоирнинг безовта қалби осойишта ижод қилишга имкон берармиди?! Она тилини куйлаш оғир оқибатларга олиб келиши мумкин бўлган ўша даврда Қайсин Қулиев она тилига бағишланган ажойиб шеърлар ёзди, кам сонли миллатларнинг она тилларини фаол ҳимоя қилди, барча тилларни тенг ҳуқуқли асосда ривожлантириш ҳақида қайғурди.\n– Ҳозир тил ҳақида гапирганлар билиб қўйсинлар, — дея нутқ сўзлади у тилшуносларнинг 20-асрнинг 60-йилларида бўлган йирик анжуманида. — Ватан учун ҳалок бўлган қаҳрамонлар сўнгги бор она тилида «Озодлик!» дея ҳайқирганлар. Бу китобий гаплар эмас, балки ботирларнинг қони билан ювилган ҳаёт фалсафаси, аччиқ ҳақиқатдир. Айримлар «Кам сонли миллатларнинг тиллари ўлади» деб гапираётганидан хабардорман. Буни одамлар эмас, ҳаётнинг ўзи ҳал қилади. Она тил — ҳар биримиз учун табаррук тупроқ ва меҳрибон онамизнинг нафаси. Она тилидаги қўшиқларимиз, эртакларимиз уйимиз, отамаконимиз каби биз учун бебаҳодир.\nХалқ тили қиров эмас, эриб кетмагай зумда,\nУ тоғлар бағридаги баланд мустаҳкам қоя.\nТил халқ билан биргадир қувончли, ғамли кунда,\nТуҳматлар кўланкаси унга сололмас соя.\nТил халққа суворийдай, навкардай доим посбон,\nДонишманддай, деҳқондай ҳар ишга доим дастёр.\nШу боис тил халқ каби мангуликка дахлдор,\nАгар ўлса у, ҳалок бўлар мисли қаҳрамон.\nБолқор халқининг суюкли шоири Қайсин Қулиев Чегем водийсида табиатни, ер-осмонни, тоғларни, дарахтларни, қушларни, тинчликни, ҳурликни, меҳнаткаш инсонни, муқаддас аёлни, боқий муҳаббатни, дунёнинг келажаги бўлган болаларни куйлади, халқи орзу-армонларини шеърий мисраларга кўчирди. Унинг қаламидан тўкилган бу шеърлар умумбашарий маданият дурдоналари қаторидан ўрин эгаллади, ўзи эса дунё халқларининг суюкли шоирига айлана борди. Айниқса, 1964 йилда «Ярадор тош» китобининг босмадан чиқиши унга катта шуҳрат келтирди. Китобга кирган шу номдаги шеъри тилдан тилга кўчди, адабиётнинг нозик билимдонларини ҳам ҳайратга солди.\nЖанг олови тоққа ўрлаган замон,\nДаҳшати тошга ҳам етказди озор.\nУ донг қотди, куйди, бўлди ярадор…\nТошда ўқлар изи битмаган ҳамон.\nЎша кунлар ўт ва ўқ тўфонида,\nТоғдаги сўқмоқ йўл этилди тилка.\nЎлимга тик боққан ботир ёнида,\nШу метин тош турди елкама-елка.\nО, юртим тошлари! Ваҳм солиб ёвга,\nБиз бирга дош бердик оғир синовга.\nБироқ яралади бизни битта ўқ,\nБағримизни ёқди битта лахча чўғ.\nҲиндистоннинг собиқ Бош вазири Индира Ганди тинчликка бағишланган халқаро анжуманда «Шоир Қайсин Қулиев шеърида тўғри таъкидланган, жангларда отилган ўқ, аввало она юрагини тешиб ўтади» деганида зал гулдурос қарсакларга кўмилди. Бу гулдурос қарсаклар дунёдаги отишмалар овозини бир қадар пасайтирди, десак сира муболаға эмас. Йиллар ўтди, лекин бу шеър дунёдаги барча оналарнинг тинчликка даъвати сифатида турли тилларда ҳамон янграяпти.\nҚайдадир, йироқда инграйди аёл,\nДардларини қўшиб айтади алла.\nДунёдаги мавжуд даҳшат ва завол,\nАлла оҳангига кўчар баралла.\nЖангларда отилган энг биринчи ўқ,\nОна юрагини тешиб ўтади.\nСўнг жангда ким ғолиб,\nбунинг фарқи йўқ,\nОна қалби бир умр алам ютади.\n– Мен ҳаётда ҳам, ижодда ҳам аёллардан ҳамиша миннатдорман. Тўғри, улар баъзан қалбимга озор етказишди, лекин кўпроқ шодлик бахш этишди. Буларни турли йилларда ёзган шеърларимда акс эттиришга уринганман. Аёл — инсониятни тарбиялаётган она, — дея шоир аёлларга бўлган чексиз ҳурматини изҳор этганди.\nШу ўринда Қалмиғистон халқ шоири Давид Қуғултиновнинг Қайсин Қулиев 60 йиллик тўйида сўзлаган нутқидан парча келтиришимиз жоиздир:\n– Мен яқинда Японияда бўлиб қайтдим. Кунчиқар мамлакатда менга «Чўмилади аёл дарёда» шеърини ёзган шоир мамлакатидан келган меҳмон сифатида катта иззат-икром кўрсатишди. Улар шоир ҳамон ажиб донишмандлик билан, ўта нозик дид билан оналар, инсон гўзаллиги тўғрисида шеърлар ёзаётганига ишонч билдиришди. Сафардан қайтаётганимда япониялик аёллар «Чўмилади аёл дарёда» шеъри муаллифига қизғин саломларини етказишимни сўрашди ва гулдасталар тақдим этишди…\nЧўмилади аёл дарёда,\nҚотиб қолган қуёш самода.\nОлтин қўлин оҳиста ташлаб,\nУнинг кифтин силар авайлаб.\nБошин эгиб турар мажнунтол,\nСувда қалқир сояси беҳол.\nМайсалар жим қарар ўтлоқда,\nТошлар жиққа ҳўлдир қирғоқда.\nСузиб борар дарёда гўзал,\nЕр юзида йўқдай шум ажал.\nЙўқдай офат, йўқдай бўрон, қиш,\nЙўқдай зиндон, йўқдай ғам-ташвиш.\nГўё, уруш йитган дунёда…\nЧўмилади аёл дарёда.\nТаниқли рус шоири Михаил Дудиннинг шу шеър ҳақидаги фикри ҳам қимматлидир:\n– Бу шеърда Ренуарнинг ҳам, Кустодиев, Боттичелли ва Рубенснинг ҳам ранглари қандайдир янгича товланган, ҳаёт гўзалликлари бус-бутун мужассамлашган, олижаноблик ҳам, турмуш ташвишлари ҳам ярақлаб кўзга ташланади.\nЎзбекистон халқ шоираси Зулфиянинг қуйидаги сўзларини шоирнинг ижодига, ўзига берилган энг чиройли мухтасар тавсифлар қаторига киритиш мумкин:\n– Қайсин Қулиев китобларини ўқиганда ҳар қандай киши унинг шеърларига мафтун бўлиб қолади, шоирнинг шахсан ўзини таниганлар эса унинг меҳри, одамийлигига мафтун бўлиб юрадилар.\nШеър ёзиш — энг қийин иш, деб бежиз айтишмайди. Чунки шеърда Қуръони каримда эътироф этилгандай ҳикмат бўлиши керак. Бу ҳикмат эса, барча халқларга тушунарли бўлиши ва уларнинг орзу-армонларини ифодалаши лозим. Ижоди давомида энг қийин ишни шараф билан уддалаган Қайсин Қулиев шеърият, шоирлик ва ҳаёт ҳақида фикр юритар экан шундай деган эди:\n– Шеърият, энг аввало инсонни ҳимоя қилиши, айни дамда қувончли ва ғамли дамларида ҳам руҳлантириши, ҳам далда бериши керак. Ўзим ҳам шоирлар тоифасидан бўлганим учун умидсизликка солувчи шеърларни тан олмайман. Шеъриятнинг вазифаси чучмал, ширин сўзлар билан эмас, балки очиқ, тўғри, ҳаққоний, лозим бўлганида аламли, изтиробли сўзлар билан инсон қалбига кириб бориш, ларзага солиш ва уни шу тариқа имони бақувват, ҳақгўй курашчи қилиб тарбиялашдан иборатдир.\nШоирнинг ўзи ҳаёти ва ижоди давомида таърифлаб берган шу мезонларига қатъий амал қилди.\nҚувонганман кўрсам тўй-байрам,\nҒайирликдан ёнмади жоним.\nБитта чети кемтик бўлса ҳам,\nҲалол эди тишлаган ноним…\nИнтилмадим олай деб унвон\nВа кимдандир яхши яшашга.\nСўзламадим ҳеч кимга ёлғон,\nДемак, ҳаққим бордир куйлашга.\nМаълум сабабларга кўра, улкан истеъдод соҳиби Қайсин Қулиев ўзининг бор имкониятидан тўлиқ фойдалана олмади. Бироқ, у ҳаёт имтиҳонларидан чўчиб, осон йўллар қидирмади, мисоли қоягирдай эҳтиётлик билан тақдирига битилган сўқмоқдан олий мақсад чўққилари сари интилди.\nОқ чўққилар доим уйғоқдир,\nГоҳо булут ортида улар.\nАсли ҳаёт тикка сўқмоқдир,\nЭҳтиётсиз жарликка қулар.\nҚор остида хатарли сўқмоқ,\nЖонинг омон асра, ҳушёр юр.\nОлдда порлаб турмайди маёқ,\nСўқмоқ, ҳаёт ҳамиша оғир.\nҚайдан юрма кутар имтиҳон,\nОсон йўлнинг ўзи йўқ, ахир.\nШу боисдан ҳар битта инсон,\nЕрда юрсин мисли қоягир…\nҲар бир шоирнинг севган мавзуси бўлади. Қолган мавзулар, ғоялар, фикрлар шу мавзу атрофида жипслашади. Шубҳасиз, Қайсин Қулиевнинг севган мавзуси — ТОҒ. Унинг «Тоғлик эканимдан доим кўксим тоғ», «Тоғлардан излайман уззукун илҳом», «Тошда ўқлар изи битмаган ҳамон», «Оқ чўққилар доим уйғоқдир» каби юзлаб мисралари фикримизни тасдиқлайди.\n– Мен Кавказда кўп бўлганман, — деб ёзганди севимли шоирамиз Зулфия. — Лекин ҳар гал Қайсин Қулиев шеърларини ўқисам Кавказни, у туғилган ўлкани қайта кашф қиламан. Хаёлимда оқ чўққили Эльбрус жонланади, қулоғимга тоғ шалолаларининг шалдирашлари чалинади, мард, меҳнаткаш, оқкўнгил одамларнинг тафти ва нафаси кўксимни яйратади.\nШукурки, шоир «Тоғ — тупроқ, қум, тош, қор ва муздан иборат тепалик» деган умумий гаплардан жуда юқори туради, тоғ тушунчасидан умумбашарий фалсафаларни топади ва уларни ўлмас мисраларга сингдиради. Ҳаётда турмуш ташвишларини кўравериб қартайган кишиларнинг сочларига оқ тушади. Қайсин Қулиев наздида, тоғларнинг чўққилари дунё ташвишларини кўравериб оқарган. Шоир доим уйғоқ оқ чўққиларга қараб, огоҳ қўнғироқларини чалади. 1964 йилда ёзилган «Қояларга илтижо» шеъри ана шундай шеърлари сирасига киради. Бу шеърда ҳам дунёвий, ҳам диний фалсафа мужассам. Чунки унга Қуръони каримнинг Тоҳа сурасидаги «(Эй Муҳаммад), улар сиздан тоғлар (қиёмат кунида қандай бўлиши) ҳақида сўрайдилар. Бас, айтинг: Парвардигорим уларни (қум каби) сочиб юборур» ояти ва шу мазмундаги бошқа оятлар асос қилиб олинган.\nСизга ёлвораман, кулга айланманг,\nАгар ёқсалар ҳам ўтда бешафқат.\nКулга айлансангиз мабодо сиз ҳам,\nБиз ожизлар недан оламиз ибрат!?\nЁлвораман, бизга кўрсатинг карам,\nЁлвораман, дилга солмангиз ваҳма.\nУстингиздан ўтса зоти мукаррам,\nУларга тошингиз бўлмасин дахма.\nМағрур бошингизни этмангиз нигун,\nҲаттоки, энг мудҳиш даҳшатли онда.\nЙўқса, бизга ҳурлик ва сабот учун,\nТимсол намунаси қолмас жаҳонда.\nҚоялар — жим турган буюк ҳақиқат!\nБу дунёда кўпдир ташвиш ва кулфат.\nВа лекин қиёмат кунигача то,\nСиздан баланд фақат Қуёш ва Худо.\nҚояларга ёндош осмонни фақат,\nЧақмоқлар, бургутлар қилсин безовта.\nЖонзодлар галаси кезсин ҳамма вақт,\nПойингизга туташ водий, яйловда.\n«Қоялар — жим турган буюк ҳақиқат!». Улар буюк ҳақиқатни ичида сақлаб жим тураверар экан. Одамлар эса… 1985 йил 4 июнь куни Қайсин Қулиев оғир хасталикдан кейин вафот этди. Ундан юзлаб тилларга таржима қилинган юзлаб китоблар қолди. Жумладан, ўзбек тилида шоирнинг «Гул ва ханжар» (1968), «Кўзларингни севаман» (1977), «Мени ардоқлаган аёлларга» (2004) китоблари кўп нусхада нашр этилган.\nЙиллар ўтаверади. Қайсин Қулиевнинг дилбар шеъриятига янги авлодлар ҳам мурожаат қилаверади. Чунки унинг шеърлари ўзи таъкидлаганидай, юрак қони билан суғорилган. Бундай шеърлар эса, мангу яшайди, оқ чўққилар каби доим уйғоқдир.\nБиз эса Қайсин Қулиевни ёдга солувчи саналарда уни кўпроқ соғинамиз, шеърларини қайта варақлаймиз, дўстларининг хотираларини кўздан кечирамиз. Шундай кезларда шоирнинг узоқ йиллик дўсти, қирғиз адиби Чингиз Айтматовнинг хотиралари таскин беради:\n– Қайсин Қулиевнинг ҳаёти ва ижоди чамбарчасдир. Бизга қолдирган ҳаёт китоби вафодор. Ишончим комил, унга шоирнинг эски ва янги дўстлари қайта-қайта мурожаат этишади, меҳру муҳаббат билан таскин излашади. Ундан мардлик, олийҳимматлик ва ор-номус дарсларини оладилар.\n← Аввалги Аввалги Рисолат Ҳайдарова. Осмон тўла фаришта… (ҳикоя)\nКейинги → Кейинги: Антон Чехов. Сартарошхонада (ҳикоя)


Qalampir.uz - Ўзбекистонда қандай ҳудудларни суратга олиш тақиқланади?\nЎзбекистонда қандай ҳудудларни суратга олиш тақиқланади?\n18:09, 13.02.2018 Жамият\nҚонун лойиҳасида Ўзбекистон ҳудудида фото ва видео тасвирларни олиш тартиби кўрсатилган.\nЎзбекистон Республикаси ҳудудида жамоат жойлари, бино ва иншоотларни фото ва видео суратга олишни амалга ошириш тартиби тўғрисидаги низом лойиҳаси Қонун ҳужжатлари таъсирини баҳолаш тизими порталида эълон қилинди. Бу ҳақда norma.uz хабар бермоқда.\nЛойиҳага мувофиқ ушбу рўйхатлар Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан тасдиқланади.\nУшбу идоралар рўйхатга киритилган объектларда фото ва видео суратга олиш тартибини ҳам белгилайдилар.\nМанфаатдор органлар ва ташкилотларнинг буюртмаларига кўра, рўйхатлар қайта кўриб чиқилади.\nБундан ташқари, ер участкалари, бинолар ва иншоотлар эгалари ўзларига тегишли бўлган объектларда фото ва видео суратга олиш қоидаларини белгилашлари, аппаратура ва техник воситалардан фойдаланишга чеклов жорий қилишлари ҳамда фото ва видео суратга олишни амалга оширганлик учун тўловни ундиришлари мумкин бўлади.\nхизмат вазифаларини бажараётган ҳуқуқни муҳофаза қилувчи органларнинг ҳарбий хизматчилари ва ходимларини, уларнинг розилигисиз;\nқурол-аслаҳа, ҳарбий техника ва ҳарбий-техник мол-мулк, шунингдек Мудофаа вазирлиги, ИИВ, ФВВ, МХХ ва Миллий гвардия бўлинмаларининг тезкор ва жанговор хизмат фаолиятини;\nДавлат чегарасида ўрнатилган чегара белгилари, муҳандислик-техника воситалари, бинолар, иншоотлар ва бошқа объектларни, шунингдек чегара органи бошлиғининг рухсатисиз чегарадош давлатлар ҳудудини;\nчет давлатларнинг Ўзбекистондаги дипломатик ва консуллик ваколатхоналари ҳамда халқаро ташкилотларнинг ҳудуди, бинолари ва иншоотларини;\nбелгиланган суратга олиш режимини бузган ҳолда объектларни.\nЭслатиб ўтамиз, Ўзбекистон Президентининг сайёҳлар томонидан жамоат жойлари, бино ва иншоотларни фото ва видео суратга олиш ҳеч қандай чекловларсиз белгиланган тартибда амалга оширилишига рухсат этилган.\nОндатра овчилари “овланди”\n20:32, 20.12.2018 8 122\nҲайдовчилар “ГАИ” ходимига ҳужжатларни кўрсатмаслиги мумкин\n18:05, 04.12.2018 18 866\nФотожамланма: Дунёнинг турли мамлакатларида шоҳона тўй либослари\n10:20, 10.11.2018 5 360\nБаландликдан қўрқмайдиганлар учун 20 та фото\n02:20, 27.10.2018 10 661\n12:38, 23.10.2018 6 224


Илон Маскнинг бойлиги иккинчи марта 300 млрд доллардан ошди – Kommers.uz\nМиллиардерлар\t17:50 | 4.1.22\nИлон Маскнинг бойлиги иккинчи марта 300 млрд доллардан ошди\nБизнесменнинг бойлиги бир кунда 32,6 млрд долларга ўсди.\nАмерикалик бизнесмен Илон Маскнинг бойлиги иккинчи марта 300 миллиард доллардан ошди. Бу ҳақда «Коммерсантъ» хабар берди.\nМаълум қилинишича, дунёнинг энг бой одами Илон Маскнинг бойлиги бир кунда 32,6 миллиард долларга ўсган. Унинг умумий бойлиги 304,2 миллиард долларга етган.\nҚайд этилишича, 3 декабрь куни давомида бизнесмен Маскнинг бойлиги деярли 12 фоизга ошган. Унинг Tesla компанияси акциялари ҳам деярли бир хил миқдорга — 13,5 фоизга қимматлашган. Маск 2021 йил ноябрь ойида ҳам дунёда бойлиги 300 миллиард доллардан ошган биринчи шахс бўлганди.\nХабарга кўра, тадбиркор 2021 йилда энг кўп бойиган миллиардерга айланган. 2021 йил октябргача Amazon асосчиси Жефф Безос дунёдаги энг бой одам эди. Энди у 196,3 миллиард доллар бойлиги билан учинчи ўринда қолмоқда.\nТесла акциялари компаниянинг молиявий ҳисоботлари эълон қилиниши фонида кўтарилган. Компания 2021 йилда рекорд миқдордаги — 936 минг та электромобиль сотган. Етказиб бериш деярли икки баравар кўпайган. Тўртинчи чоракда рекорд миқдордаги — 308 минг та электромобиль сотилган . Охирги рекорд 2021 йилнинг учинчи чорагида қайд этилган (231,3 минг).\nАввалроқ Илон Маск космосни монополиялаш ҳақидаги айбловларга жавоб қайтаргани хабар қилинганди. Шунингдек, Илон Маскнинг SpaceX компанияси ўз акциядорларидан 337 миллион доллар маблағ йиғиб олгани ҳақида хабар берилди.


Одам савдогари « O'zbekiston ERK Demokratik Partiyasi\n23 March 2014 - 12:30\nМаҳкам Жиянов Яккабоғ туманидаги Татар маҳалла фуқаролар йиғинининг Ширинбулоқ қишлоғида яшайди. Ёши 30 ни қоралаб қолган бу йигит 2006-йилдан буён Қозоғистан Республикасининг Жамбул вилоятидаги Тарас шаҳрига бориб қурилиш ишларида ишлаб келади. Бир қарашда оддий ҳол. Тинчгина бориб ишлаб, ўз кунини кўриб юраверса-ку олам гулистон еди. Аммо у ҳамқишлоқларининг ишончига кириб, уларни ҳам Қозоғистонга ишга олиб бориб, мўмай ишга жойлаштириб қўйишга ваъда бериб, шу йўл билан текин бойлик орттиришга ҳаракат қилди, ва бу қинғирлиги уни қамоқ сари етаклаб келди.\nМаҳкам Жиянов ўтган йилнинг март ойида танишлари Маҳмуд Тўраев ва Алибек Муродовни ўзи билан хорижга боришга ундайди ҳамда уларнинг ҳар бирига ойига 300-350 АҚШ доллари миқдорида маош олиб беришга ваъда қилади. Унинг ёлғон ваъдаларига лаққа тушган Маҳмуд Тўраев ва Алибек Муродов Маҳкам билан бирга Қозоғистонга жўнашади. Орадан бир ой ўтиб, яна икки кишини, Ғайрат Тоҳиров ва Ориф Исломовларни чақириб олган Маҳкам уларга ҳам ҳар қайсисига ойига 300-350 АҚШ доллари миқдорида маош билан таъминланадиган иш ваъда қилади. У Ғайрат Тоҳиров ҳамда Ориф Исломовларни Қозоғистоннинг Қазикурт божхона постида кутиб олиб, уларнинг паспортларини олиб қўяди. Олиб борган ва чақириб олган шерикларни эса қозоғистонлик Тўлаган ва Малик исмли кишиларнинг шахсий қурилишига ишлата бошлайди. Бу қурилишда Маҳкам Жиянов ўзи иш бошқарувчилик қилади.\nШу тариқа Маҳкам Жиянов ўзи билан ишлайдиган шерикларининг ишига кўз-қулоқ бўлади. Аммо уларнинг меҳнат ҳақларини олиб беришида алдоқчилик йўлига ўтади. У Маҳмуд Тўраев ва Алибек Муродовларнинг ўтган йил 28 мартдан 28 майгача бўлган вақтдаги 900 АҚШ доллари, Ғайрат Тоҳиров ва Ориф Исломовларнинг 30 апрелдан 24 июлгача бўлган даврдаги 1100 АҚШ доллари миқдоридаги иш ҳақларни бермсасдан ўз манфаати йўлида ўзлаштириб юборади.\nМаҳкам Жияновнинг ушбу жиноий хатти-ҳаракати юзасидан ўтказилган тергов жараёни ва суд вақтида у ўз айбига иқрор бўлмасликка уринди. Аммо тўпланган фактлар, далиллар, даъвогарлар ва гувоҳларнинг кўрсатмалари унинг айбини исбот қилди. Маҳкам Жиянов тергов даврида жабрланувчиларга етказган моддий зарарнинг бир қисмини қоплади. У ушбу фирибгарлик хатти-ҳаракатлари билан жиноятни содир этганликда айбдор, деб топилди. Унга айбига мос ҳолда суд ҳукмига асосан 5 йил муддатга озодликдан маҳрум этиш жазоси тайинланди. Лекин “амнистия тўғрисида”ги Қарорга асосан тайинланган жазо учдан бир қисмига қисқартирилди. Шунингдек, Маҳкам Жияновдан етказилган моддий зарарнинг қопланмай қолган қисми ҳисобидан Ғайрат Тоҳировга 1 162 800 сўм, Ориф Исломовга 387 600 сўм ундирилиш ҳам суд ҳукми асосида белгиланди.\n23 март 2014 йил.


Ўзбекистонда ўтган сайлов, аёллар кунидаги оммавий намойишлар, «Супер Oй» ҳодисаси. 2021 йил суратларда - Bugun.uz\nЎзбекистонда ўтган сайлов, аёллар кунидаги оммавий намойишлар, «Супер Oй» ҳодисаси. 2021 йил суратларда\n23:10 | 31-12-2021\nОртда қолаётган 2021 йилнинг энг сара ва эсда қоларли суратларини эътиборингизга ҳавола этамиз.\nШу йилнинг 15 август куни Афғонистонда «Толибон» гуруҳи ҳокимиятни қўлга олди. Бундан саросимага тушган аҳоли Кобул аэрпортига борди ва АҚШга кетиш илинжида самолёт ортидан югуришдан чекинмади. Суратда ўша ҳолатлардан бирини кўриб турибсиз.\nЖорий йилнинг 24 октябрь куни Ўзбекистонда энг муҳим сиёсий воқеа, яъни мамлакат президентлигига сайлов бўлиб ўтди.\nҲар йилликнинг энг муҳим воқеаларидан бири, шубҳасиз, Ўзбекистон олий ўқув юртларига кириш имтиҳонларидир. Бу йил ҳам минглаб ёшлар ўз омадини синаб кўрди. Иссиқ кунларда ўтказилган имтиҳонларда абитуриентларга бош кийимлар тарқатилди.\nСўнгги йилларда иқлим билан боғлиқ ҳодисалар жуда кўп кузатилмоқда. Бу йил ўзбекистонликлар ҳам шундай воқеалардан бирига гувоҳ бўлди. Ноябрь ойида Республиканинг турли ҳудудларида чанг ва қум бўронлари кузатилди. Энг кучли чанг Тошкент осмонида тўпланиб қолди ва у бир неча кун давом этди.\nУшбу сурат бир қараганда қўрқинчли фантастик фильмлар саҳнасини эслатиб юборади. Сурат ёмғирли кунлардан бирида Йўл ҳаракати хавфсизлиги ходимлари томонидан ўтказилган текширув жараёнидан олинган.\nАҚШнинг Мексика чегарасида муҳожирлар билан боғлиқ инқироз йил давомида кузатилди. Суратда Рио-Гранде дарёсини кечиб ўтаётган Жанубий америкалик муҳожирлар карвони.\nЙил бошида россиялик сиёсатчи, мухолифат Алексей Навалнийни қўллаб-қувватлаб норозилик намойишлари ўтказилди. Унда кўплаб фаоллар ҳибсга олинди.\nКобулда ниқоб кийган аёл гўзаллик салони олдида. «Толибон» ҳукуматни қўлга олиши ортидан гўзаллик салонлари деворида ёпиштирилган аёллар суратларининг юзи бўяб чиқилган.\nЙил охирларида АҚШнинг бир қатор ҳудудларида торнадо юз бериши оқибатида кўплаб жамоат ва турар жой бинолари вайрон бўлди. Суратда театр саҳнасининг бузилганини кўриш мумкин.\nЯнварь ойида АҚШ пойтахти Вашингтон шаҳрида Дональд Трамп тарафдорлари норозилик намойиши ўтказиб, Капитолийни эгаллаб олди.\nКапитолийни эгаллаган Трамп тарафдорлари у ерда тартибсизликлар уюштирди. Воқеа Байденнинг инаугурацияси олдидан юз берган.\nНоёб табиат ҳодисаларидан бири «Супер Ой» ҳодисаси бу йил ҳам юз берди. Суратда Париж шаҳридаги Эйфель минорасидан тушган ёруғлик Ойга қаратилганини кўришингиз мумкин.\nМексика пойтахти Мехико шаҳрида аёллар Халқаро хотин-қизлар куни муносабати билан аёлларга нисбатан зўравонликка қарши норозилик намойишларига чиқди.\nАвгуст ойида Россиянинг Якутия ўлкасида ўрмон ёнғинлари юз берди. Ёнғин сабаб ҳудудда фавқулодда ҳолат эълон қилинди.\nВашингтонда 20 январь куни АҚШнинг янги сайланган президенти Жо Байденнинг қасамёд маросими бўлиб ўтди. Унда мамлакат мадҳиясини машҳур қўшиқчи Леди Гага ижро этди.\nСентябрь ойида АҚШ Метрополитен музейида йилнинг энг муҳим мода шоуси — «Мет Гала-2021» бўлиб ўтди. Унда актриса Ким Кардашиан кийган либос кўпчиликнинг диққатини ўзига тортди.\nМай ойида Ғазо сектори Исроил ҳарбийлари томонидан бомбардимон қилиниши оқибатида вайрон бўлди. Вайроналар остида шам ёқиб ўтирган ғазоликлар.\nҲАМАС ракеталарини уриб тушираётган Исроил мудофаа тизими.\nИюль ойи ўрталарида Ғарбий Европанинг Германия, Бельгия сингари давлатларида ксуҳли сув тошқинлари юз берди. Оқибатда кўплаб ҳудудлар вайрон бўлди.\nИсландияда 19 мартда 6 минг йил давомида ухлаб ётган вулқон ҳаракатга келди.\nЙилнинг энг шов-шувли воқеаларидан бири Сувайш каналида ботиб қолган Ever Given кемаси билан юз берди. Оқибатда каналда катта тирбандлик юзага келди.\nФевраль ойида Кенияга кўплаб чигирткалар ёпирилди. Оқибатда қишлоқ хўжалиги катта зарар кўрди.\nМай ойи ўрталарида Испаниянинг Сеута шаҳрига Африкадан келган муҳожирлар гуруҳи кириб олишга уринди. Испания ҳукумати унга қарши армияни мобилизация қилди.\nБутун спорт оламини ларзага келтирган воқеа, шубҳасиз, «Барселона» афсонаси Лионел Мессининг жамоадан кетиши бўлди. Футболчи хайрлашув маросимида кўз ёшларини тийиб тура олмади. Месси ҳозирда фаолиятини ПСЖ жамоасида давом эттирмоқда.\nРоссия Думасига 16 сентябрь куни муддатидан олдинги сайловлар бўлиб ўтди. Унда комиссия аъзолари чекка ҳудудларга бориб сайловчилар овозини қабул қилди.\nЙил Калифорниядаги ўрмон ёнғинлари билан ҳам эсда қоладиган бўлди. Бу ёнғинлар ҳудуддаги сўнгги 30 йилликдаги энг вайронкор ёнғинлар сифатида қайд этилган.\nБизда ҳозирча шулар. Янги йилда кўришгунча.


АСКИЯ фақат кулдириш эмас... — Teletype\nАСКИЯ фақат кулдириш эмас...\nХалқ ижодида ўзига хос ўрни бўлган, хусусан, Фарғона водийсида кенг тарқалган аскияга болаликдан меҳр қўйганмиз. Сайил ва томошалар аскиясиз ўтмасди. “Гулмисиз, райҳонмисиз, жамбилмисиз?» деб бошланадиган икки гуруҳнинг тарафма-тараф баҳсини, сўз ўйинларию қизиқ-қизиқ ҳангомалардан юракдан отилиб чиққан қаҳ-қаҳалар гуллаган давраларни қўмсаймиз.\nҲозир ҳам аския халқ санъатининг бир тури сифатида ўз мухлисларига эга. Ўзига хос аския мактабига эга бўлган Марғилонни тилга олишимиз билан кўз ўнгимизда Юсуфжон қизиқ Шакаржонов, Охунжон қизиқ Ҳузуржонов, Зайнобиддин қизиқ Юсупов каби кулги усталарининг ёрқин сиймолари жонланади. Фозилжон Султонов, Қодирхон Усмонов, Муҳиддин Дарвешов сингари аския намояндаларининг номи ҳануз ҳурмат билан тилга олинади. Уларнинг Мамасиддиқ Шираев, Муҳиддин Султонов, Абдулла Акбаров сингари муносиб издошларининг аскияни санъат даражасига кўтариш йўлидаги саъй-ҳаракатлари, албатта, эътиборга молик. Истироҳат боғлари, “Оталар чойхонаси”да мунтазам ўтказиб келинаётган аския кечалари, кулги байрамлари, намойиш этилаётган қизиқчилик дастурлари айни муддао.\nБироқ кулгида ҳам меъёр ва одоб, аскияда эса ўзига хос таомиллар борлиги ҳеч кимга сир эмас. Зотан, нутқ маданияти кучли бўлган қизиқчиларнинг ҳаммаси ҳам аскиячи бўлолмайди. Аскияда зукколик, ҳозиржавоблик асосий мезон. (Аския арабча “азкия”, яъни “ўткир зеҳнлилик” сўзидан келиб чиққан деган тахминлар мавжуд.) Аския бир нав мусобақа, қолаверса, мазза қилиб эшитадиган ва томоша қилинадиган ўзига хос беллашув бўлиб, тортишувлар томошабинга бир олам завқ ҳадя этади. Муқобил томонни аниқ нишонга урган — мулзам қилган гуруҳнинг қўли баланд. Бу “жанг”да асосий аслаҳа нозик ва сермаъно сўзлар. Беозор ҳазилга ҳазил билан жавоб қайтаришга лаёқати етмаган аскиябоз нима қилади? Эзмаликка ўтадими? Йўқ. Ҳамма қатори кулади.\nАскияда одамлар феъл-атворидаги нуқсонлар фош қилиниши мумкин, бироқ бундан ҳеч ким озор чекмайди. Аксинча, киши ўз айб-нуқсони ва бўш томонларини билиб олиб, уларни ислоҳ қилишга киришади. Шу маънода, бироз кўнгилни хушламоқ, шодлик ва хурсандчилик учун айтилган аския маълум маънода тарбиявий аҳамиятга эга. Халқнинг “Бир марта дилдан кулган кишининг умри бир кунга узаяди”, дейиши ҳам бежиз эмас. Кулги, аскиянинг киши саломатлигига нечоғли фойда келтириши ҳаммамизга маълум.\nБироқ бугун аския йўналишидаги ижоднинг барчасини ҳам аския деб бўладими? Афсус... сўнгги пайтларда минг йиллар оша тараққий этиб келган аскияда мазмунсиз ва ахлоқимизга тўғри келмайдиган сўзларни ўринсиз қўллаш ҳоллари кузатилмоқда, беўхшов, уятли ўхшатишларга асосланган “аския”лар пайдо бўлди. Беғараз кулги билан суғорилган, донишмандлик, зукколик ва ҳозиржавобликни қамраб олган нозик санъат, айни дамда, тарбия воситаси бўлган аския бугун нима учун бундай аҳволга келиб қолди? Гуруҳлар баҳси гоҳида беҳаёлар “мусобақаси”га айланиб бораётгани ҳеч кимга сир эмас.\nТўйда икки аскиячи “беллашяпти”. Тўйхонада кимлар ўтиргани улар учун гўё мутлақо аҳамиятсиздек. Ўз ҳангомалари, аниқроғи, бемаза гапларига ўзлари қаҳ-қаҳ уриб кулишяпти. Майли, кулсин. Лекин муҳими кулишми, кулдиришми? Беўхшов қочиримлар телеэкранларга ҳам чиқишга улгурган.\nХалқни ўзига жалб этиш учун оғзига келганни айтаётган аскиябоз наҳотки ўзининг оила аъзоларини ҳам ноқулай аҳволга солаётганини ўйламаса. Севимли ёзувчимиз Тоҳир Малик шундай ёзади: “Телевизорда аския кўрсатилса, даврада хандон отиб кулаётган аёлларга ачинаман. Ҳаёли, иболи аёл бунақа гапларга кулмай, ғазабланиши керак...”. Телевизорда аския бераётувди, туйқус қизиқчилар нимага шаъма қилаётганини англаб, болаларим олдида... “ўлдим”, дейди бир танишимиз. Бошқа бир дўстимизнинг фикрича, қизиқчиларнинг аудиторияни, яъни у ерда онахонлар, отахонлар, қиз-жувонлар ҳам борлигини ҳисобга олмай, ёдларига тушган ҳангомани айтиб беришлари ноқулай аҳволда қолдиради одамни.\nАйтайлик, даврада ота-онахон ёки қиз-жувон йўқ. Бемазагарчиликка рухсатми? Ҳар қандай ғам-ташвишни кулги билан енгиб яшаган халқ авлодимиз. Шунинг учун аскияни севамиз. Руҳни кўтарадиган, қалбни яйратадиган боболаримиздан мерос бўлмиш ҳақиқий аскиянинг “илдизи пок жойга туташган гул” бўлиб қолишини жуда-жуда истаймиз.


Ўзбекистон Жанубий Корея билан атом энергетикаси соҳасида ҳамкорлик қилиши мумкин\nЎзбекистон Жанубий Корея билан атом энергетикаси соҳасида ҳамкорлик қилиш имкониятларини ўрганмоқда. Бу ҳақда Энергетика вазирлиги матбуот хизмати хабар берди.\nҚайд этилишича, энергетика вазирининг биринчи ўринбосари – “Ўзатом” агентлиги бош директори бошчилигида Ўзбекистон делегацияси ядро энергетикаси соҳасида ҳамкорликни йўлга қўйиш имкониятларини аниқлаш ва атом электр станцияларини қуриш тажрибасини ўрганиш мақсадида Жанубий Кореядаги Korea Electric Power Corporation, Korea Hydro & Nuclear Power, Hyundai Engineering and Construction, Doosan Heavy Energy, Korean Nuclear Association компаниялари билан музокаралар ўтказган.\nШунингдек, делегация дунёда фаолият юритаётган энг йирик, белгиланган қуввати 7743 МВт га (биринчи ва иккинчи фазадаги 8 та реактор) тенг бўлган Кори АЭС билан танишди.\nКори АЭСнинг биринчи реактори қуввати 607 МВт бўлиб, у 1977 йилда ишга туширилган ва 40 йил давомида самарали ишлатилганидан кейин жами 148,6 млрд. кВт/с электр энергиясини ишлаб чиқарганидан сўнг тўхтатилган.\nЎзбекистон делегацияси АЭСда умумий қуввати 2800 МВт га тенг бўлган 5 ва 6 энергоблокларни бориб кўрди (иккинчи фазадаги). Ушбу реакторлардан тижорий мақсадда фойдалана бошлаш тегишли равишда 2023 ва 2024 йилларга мўлжалланган.\nШунингдек, делегация янги 4-энергоблокни (иккинчи фазадаги) бориб кўрди. У 2019 йил 29 августда тижорий фойдаланишга топширилган эди. Айни пайтда делегация турбина ороли, марказий операторлик зонаси, ишлатилган ядро ёқилғисини сақлаш зонасини бориб кўриш орқали фаолият юритиш ва фойдаланиш жараёнини батафсил ўрганиб чиқди.\nКорея Республикасида 4 та йирик атом электр станцияси мавжуд бўлиб, уларда 25 та реактор амал қилмоқда (24 866 МВт), энергия ишлаб чиқариш бўйича дунёда 5-ўринни, АЭСнинг белгиланган қуввати бўйича 6-ўринни эгаллайди.\nБугунги кунда ҳар бирининг қуввати 1400 МВт (APR) бўлган жами 4 та реакторда қурилиш жараёни олиб борилмоқда ва улар Фукусимадан кейинги хавфсизлик талабларига тўлиқ жавоб беради.\nЭслатиб ўтамиз, Энергетика вазирлиги мамлакатнинг энергетик хавфсизлигини таъминлаш, электр энергияси ишлаб чиқаришни диверсификация қилиш ва генерация соҳасининг ҳаддан зиёд кўмирга боғлиқлиги камайтириш учун (2018 йилда табиий газ ва кўмир ҳисобидан генерациянинг 90% таъминланган) Жаҳон банки, Осиё тараққиёт банки ва халқаро маслаҳатчилар кўмагида 2030 йилгача бўлган мамлакатни ёқилғи-энергетик таъминоти концепциясини ишлаб чиқди.\nУнда қайта тикланувчи энергияга оид 10 000 МВт.лик йирик объектлар (қуёш, шамол ва гидроэлектрстанциялар), шунингдек, 2400 МВт.лик АЭС қурилиши кўзда тутилган.\nБелгиланган лойиҳаларни самарали амалга оширилиши ва мавжуд ГЭСларни модернизация қилиш ҳисобидан 2030 йилга келиб, генерация таркибида қайта тикланувчи энергетика улуши 31 фоизни, атом энергетикасида 15 фоизни ташкил этади.